Muzium Perαng Pulau Pinang: Lokasi Paling Seram Asia

Jika ditanya orang kita tentang lokasi-lokasi yang ada sejarah Perαng Dunia Kedua (WWII) yang menyeramkan, banyak lokasi akan disebut. Antara nama tempat yang meniti di bibir ialah Victoria Institution, Kolej Melayu Kuala Kangsar dan sepanjang Jalan Bukit Bintang. Tetapi ia tidak dapat menyaingi lokasi tempat paling menyeramkan di Asia: Muzium Perαng Pulau Pinang di Batu Maung.

Menurut pengasas muzium ini, Johari Shafie, Muzium Perαng Pulau Pinang pada asalnya merupakan kubu pertahanan lama yang dibina British pada tahun 1930 dengan kos £40 juta. Bagi memastikan pembinaan kubu ini tidak diketahui sesiapa, tenaga buruhnya terdiri daripada banduan hukuman mati yang dibawa dari seluruh tanah jajahan mereka. Walaupun ia siap sembilan tahun kemudian, ia dianggap berbaloi kerana menawarkan pemandangan laut sekitar 320 darjah.

British berharap dengan kubu pertahanan baru ini, ia dapat melindungi Pulau Pinang dari asakan tentera Jepun. Ini kerana kubu ini dilengkapi pelbagai kemudahan seperti terowong rahsia dan bilik bawah tanah. Ia turut dilengkapi persenjataan canggih termasuk dua laras meriam berdiameter 15 inci, panjang 40 kaki dan berupaya menembak sejauh 36 kilometer.

Tetapi apa yang diharapkan mereka tidak kesampaian. Jepun melancarkan Blitzkrieg versi mereka di Asia Tenggara pada Disember 1941 dan berjaya menakluk Pulau Pinang pada 16 Disember 1941. Berbeza dengan Blitzkrieg versi sekutu mereka, Jerman ketika itu, Blitzkrieg Jepun menyaksikan mereka memanfaatkan basikal sebagai pengangkutan pilihan mereka.

Semasa pendudukan Jepun di Tanah Melayu, kubu ini berperanan sebagai tempat soal siasat, penyeksaan dan hukuman mati. Ia juga turut berperanan sebagai tempat transit bagi mengangkut buruh paksa ke Thailand untuk pembinaan Landasan Keretapi Maut. Pembinaan landasan dibuat bagi membuka jalan kepada matlamat Jepun seterusnya ketika itu: penaklukan Myanmar dan British Raj/India. Bagaimanapun, hasrat tersebut tidak kesampaian lantaran pengeboman bertubi-tubi pihak Bersekutu ke atas landasan berkenaan.

Tambah Johari, kebanyakan tawanan perαng yang diproses di situ bukan saja dari Tanah Melayu dan Singapura sahaja. Ada juga yang dibawa sejauh China dan Indo-China dengan kesemua tawanan dibawa secara berperingkat-peringkat. Mereka diproses mengikut ketinggian, jantina dan kepakaran. Jika tidak dihantar ke Thailand, ada juga dihantar ke jajahan takluk Jepun yang lain sebagai buruh paksa.

Bila ditanya lokasi paling menyeramkan sekitar muzium, beliau mengakui kebanyakan lokasi muzium sentiasa menawarkan cabaran menyeramkan kepada pelawat dan kakitangan muzium. Antara bangunan yang dikatakan membuatkan bulu roma meremang ialah bangunan penjana tenaga. Semasa pendudukan Jepun, ia ditukar peranan sebagai bilik penyeksaan tahanan. Justeru, jangan terkejut jika ada terhidu bau seakan minyak tanah bila berada di bangunan berkenaan.

Johari turut mendedahkan terowong bawah tanah kubu sedalam 100 kaki ini pada asalnya digunakan untuk menyimpan peluru dan senjata Jepun. Semasa era Jepun, banduan yang dihukum bunuh akan digantung sampai mati. Setelah tahanan disahkan mati, kepalanya akan dipenggal dengan badan mangsa jatuh ke dasar terowong. Kebiasaannya, kepala-kepala mayat tahanan yang tidak dituntut akan dibawa ke tempat tumpuan orang ramai sebagai amaran kepada sesiapa yang cuba mencabar hegemoni Jepun.

Penemuan jerangkap samar dan pengurusan sisa tulang tahanan dan tentera Jepun yang terbunuh di kubu berkenaan merupakan antara cabaran yang dihadapi Johari semasa menukarnya sebagai Muzium Perαng Pulau Pinang hari ini. Kerenah birokrasi juga turut menyukarkan usaha menukar kubu lama British itu sebagai muzium.

Tetapi pada 30 Jun 2002, Johari menghela nafas lega kerana diberi kebenaran membangun, membina dan mengurus sebuah muzium perαng di Pulau Pinang. Beliau menganggarkan kos keseluruhan pembangunan muzium berjumlah RM22 juta yang dibiayai syarikat miliknya dan keluarga.

Semasa kerja-kerja pembersihan dijalankan, Johari menemui lebih 5,000 laras senapang milik tentera Jepun, senjata tajam dan kelongsong peluru. Ia turut membawa penemuan infrastruktur kubu seperti penjara, berek dan terowong bawah tanah. Bagi sisa tulang dipercayai milik tahanan dan askar Jepun yang dijumpai, ia ditanam di satu lokasi rahsia sebelum Muzium Perαng Pulau Pinang dibuka kepada orang ramai.

Bohonglah tiada siapa ‘diganggu’ semasa melawat atau bekerja di muzium berkenaan. Cakaplah apa saja gangguan, kakitangan muzium dan Johari sudah rasa seperti siulan tanpa kelibat, ternampak imej lembaga bergambar dan terdengar suara-suara halus. Malah, beliau juga pernah melihat kelibat kelawar setinggi 10 meter semasa bermain paintball pada waktu malam. Tetapi semua itu tidak mematahkan keazamannya untuk terus menambahbaik dan memelihara muzium untuk tatapan generasi mendatang.

Disebabkan pengalaman menyeramkan ini, tidak hairanlah mengapa National Geographic menggelar muzium ini sebagai antara lokasi paling menyeramkan di Asia pada 2013. Malah, ia turut menjadi subjek satu episod dokumentari I Wouldn’t Go In There berkenaan kisah keperitan penduduk tempatan semasa pendudukan Jepun.

Bagi pelawat yang berminat mengunjungi Muzium Perαng Pulau Pinang, tiket berharga RM22 untuk orang dewasa dan RM12 untuk kanak-kanak berstatus warganegara Malaysia. Bagi pelancong asing, mereka dikenakan tiket berharga RM38 (dewasa) dan RM17 (kanak-kanak). Manakala bagi pelajar sekolah rendah, menengah dan universiti, masing-masing dikenakan bayaran RM10, RM15 dan RM20 dengan kumpulan tidak melebihi 40 orang. Sementara bayaran RM5 pula dikenakan kepada golongan yang tidak berkemampuan yang mahu mengunjungi muzium itu.

Bagi pelawat yang berhati kering dan berkeinginan melawat muzium pada waktu malam, mereka boleh menyertai pakej lawatan malam muzium. Tetapi mereka perlu membuat tempahan dengan menghubungi talian 016-421 3606 dengan penyertaan lawatan malam sekurang-kurangnya 40 orang.

Kalau anda berminat dengan artikel seperti ini, kami nak cadangkan novel seram terbaru kami berkisarkan seorang penulis novel yang berusaha mencari tempat seram atau berjumpa dengan orang yang ada pengalaman berkaitan hantu. Boleh beli di: http://bit.ly/dimanaadahantu

RUJUKAN

Bernama. (2020, 27 September). Dilabel antara lokasi seram di Asia… Muzium Perαng Pulau Pinang janjikan pengalaman berbeza, jangan lepas peluang rasai pahit getir era dijajah!. MStar.

Amran, E. (2015, 13 September). Misteri Muzium Perαng Pulau Pinang. Berita Harian.


Main Pua: Perayaan Masyarakat Melayu Sebelum Islam

Dahulu, hidup masyarakat Melayu sebelum Islam memilih kepercayaan animisme sebagai pegangan spiritual kami.

Malah ia kekal lama juga sekalipun Islam telah hadir ke Nusantara. Hanya apabila Islam bertebaran dengan lebih berkesan dan menjadi lebih menyeluruh, barulah pegangan animisme dan kepercayaan khurafat ini beransur-ansur ditinggalkan.

Sekalipun berpegang kepada kepercayaan animisme, masyarakat Melayu ketika itu tidak lekang dengan sambutan perayaan atau keraian yang hanya unik kepada bangsa Melayu.

Ia bolehlah dianggap seperti Tahun Baru Cina untuk kaum Cina, Pesta Kaamatan yang unik kepada masyarakat Dusun, ataupun seperti Gawai yang unik kepada Dayak.

Salah satunya ialah perayaan ‘Main Pua’. Ia diraikan selepas selesai aktiviti mengempang air dan membina sistem pengairan menandakan bermulanya musim menanam padi, salah satu aktiviti ekonomi utama Melayu pada masa itu.

Ia diraikan dengan meluncurkan batang pokok pua yang keras dan padat (digambarkan seperti batang bunga kantan) kepada orang lain, berkejaran dengannya, sama seperti perbuatan menyimbah air kepada orang lain dalam Pesta Songkran di Thailand, atau membaling tomato masak dalam Pesta La Tomatina di Valencia, Sepanyol.

Pokok ini tumbuh melata di tebing sungai. Jika tidak ada, pokok keladi bahang dijadikan ganti.

Keraian tersebut yang dimulakan selepas selesai membina empang, hanya akan tamat apabila senja menjelang.

Pagi esoknya, seawal matahari terbit, Pesta Main Pua akan bersambung dengan upacara penyembelihan kerbau, satu lagi komoditi penting masyarakat Melayu sejak zaman berzaman.

Daging kerbau yang dikorbankan akan diraikan dalam kenduri yang diusahakan secara gotong royong di dalam sesebuah komuniti itu.

Hati dan limpa kerbau tersebut akan tetap dimasak tetapi kemudiannya diasingkan, sebelum ia akan diletakkan di dalam dulang beralas dan ditutup dengan daun pisang, kemudiannya dihantar ke hulu sungai yang mengairi kawasan padi mereka ketika itu.

Hati dan limpa itu disediakan untuk menjadi persembahan kepada ‘Tok Puaka’ atau semangat sungai yang dipercayai menjaga aliran sungai, mengairi dan menyuburkan padi yang dikerjakan kelak.

Hanya selepas ‘Main Pua’ dirayakan, barulah komuniti Melayu tersebut akan memulakan kerja menanam padi.

Itulah dianya, antara perayaan atau pesta yang diraikan suatu ketika dahulu ketika masyarakat Melayu di Tanah Melayu masih memegang kepada kepercayaan animisme sebelum tiba malah masih diamalkan sebelum Islam benar-benar meresapi ke seluruh pelusuk Nusantara.

Dari catatan temubual; Y. Bhg Dato’ Haji Muhamad Bin Haji Yassin Ahli Jawatankuasa Unit Adat Perpatih Lembaga Muzium Negeri Sembilan.


Haji Wan Sulaiman Bin Wan Sidik: Mutiara Dari Bumi Kedah

Kedatangan Islam ke Nusantara telah berjaya membawa satu pegangan agama yang utuh kepada masyarakat dan Islam telah menjadi landasan rasmi cara hidup semua lapisan masyarakat tidak kira sultan, mahupun rakyat biasa dalam setiap perkara seperti akidah, syariah, akhlak, adab serta tatatusila seharian. Kedatangan Islam ini telah memberi kesan kepada keseluruhan aspek kehidupan masyarakat sama ada dari sudut politik, ekonomi mahupun sosial.

Antara negeri Melayu terawal yang menerima pengaruh dan kedatangan Islam ini ialah negeri Kedah di mana Kedah pada suatu ketika dahulu merupakan sebuah pelabuhan entrepot dan perdagangan yang terkemuka yang menjadi medan pertemuan antara pedagang-pedagang dari Arab-Parsi, China serta India.

Antara bukti Kedah menerima pengaruh Islam ialah dapat dilihat melalui tinggalan warisan Islam itu tersendiri. Hal ini dapat dilihat pada tulisan batu nisan, mata wang perak, kewujudan penempatan orang Arab di Kedah serta wujudnya institusi pendidikan tradisional seperti pondok.

Seterusnya, dari institusi pendidikan yang berkembang inilah lahirnya tokoh-tokoh keagamaan yang tersohor di negeri Kedah lantas mereka inilah yang membantu dalam usaha menyebarkan Islam serta memperkukuhkan dan mengajarkan Islam kepada masyarakat setempat.

Kedah merupakan antara negeri yang kaya dengan ulama di mana berdasarkan catatan pada tahun 1850-1935, dikatakan bahawa terdapat lebih dari 60 orang ulama di Kedah pada masa itu.

Antara salah seorang tokoh ulama yang terkemuka di Kedah dan banyak memberikan sumbangan yang besar dalam perkembangan Islam ialah Haji Wan Sulaiman bin Wan Sidek. Beliau merupakan salah seorang Syeikhul Islam dan juga penasihat di raja pada zaman pemerintahan Sultan Abdul Hamid Halim Shah sekitar tahun 1882-1943.

LATAR BELAKANG

Haji Wan Sulaiman bin Wan Sidik ini merupakan ulama yang hidup di akhir kurun ke 19 dan sebelum kemerdekaan Tanah Melayu. Beliau telah dilahirkan pada tahun 1874M bersamaan 1291H di Kampung Pulau Tengah, Mukim Padang Kerbau, Daerah Kota Star.

Ibunya ialah Wan Jamilah dan dikenali sebagai Wan Tam binti Haji Abu Bakar yang merupakan sepupu kepada Wan Hajar binti Wan Ismail yang merupakan Sultanah Kedah ketika itu. Haji Wan Sulaiman ini merupakan keturunan bangsawan di mana bapa saudaranya iaitu Wan Su yang berasal dari Patani telah dilantik sebagai Temenggung dan bergelar Temenggung Kolot Bukit Lada.

Beliau telah berkahwin dengan Wan Kalsom binti Wan Abdul Hamid yang merupakan anak bekas Kadi Daerah Yan, Kedah dan telah dikurniakan sebelas orang cahaya mata. Akhirnya, beliau telah meninggal dunia pada tahun 1935.

PENDIDIKAN

Wan Sulaiman mendapat didikan awal dari ibunya sendiri iaitu Wan Tam. Bapa Haji Wan Sulaiman telah meninggal dunia seusia beliau masih kecil lagi. Beliau telah diajar untuk membaca tulisan Jawi dan Muqaddam dan pada usianya mencecah 9 tahun, ibunya telah menghantar beliau ke sekolah Hj Din selama 3 tahun bermula 1882M hingga 1885M bagi mempelajari bahasa Melayu.

Kemudian, beliau berguru dengan Tuan Haji Ismail dari Kelantan yang menetap di Kedah ketika itu bagi mempelajari ilmu-ilmu Islam serta bacaan Quran ketika umurnya 12 tahun. Haji Wan Sulaiman hanya mempelajari ilmu keagamaan di Kedah sahaja dan hanya pergi ke Mekah bagi belajar.

Selain mempelajari ilmu agama, beliau turut belajar bahasa Inggeris dari Doktor Gomez yang merupakan seorang Peranakan Ceylon bukan Islam yang telah membuka klinik perubatan di Pekan Melayu. Namun, tidak lama beliau berhenti mempelajarinya setelah kerap dimarahi dan dipukul oleh gurunya itu dek kenakalannya.

Lantas, beliau pergi ke Mekah pada tahun 1887 bagi mendalami ilmu agama berbekalkan asas pendidikan dari ibunya dan beberapa ulama tempatan. Beliau menetap di Mekah selama 17 tahun namun terdapat juga pendapat yang mengatakan selama 20 tahun dan akhirnya beliau berjaya menguasai pelbagai cabang ilmu agama seperti Bahasa Arab, Nahu, Saraf, Hadis, pengkajian Quran serta ilmu falak

Ketika beliau berada di Mekah, beliau telah berguru dengan pelbagai ulama terkenal di kalangan orang Arab. Antaranya ialah Syaikh Faqir Muhammad Andakhuri al-Bukhari, Syeikh Muhammad Khayya, Syeikh ‘Ali Surur bin Muhammad az-Zawawi al Makki al-Mazhari dan pelbagai lagi.

SUMBANGAN DALAM PERKEMBANGAN ISLAM

Setelah beliau pulang ke Kedah, beliau telah dilantik sebagai Syeikhul Islam. Jawatan tersebut telah diwujudkan berfungsi sebagai ketua dalam hal ehwal agama di mana ia berkuasa penuh dan turut dibantu oleh mufti, kadi serta imam. Beliau menjadi Syaikhul Islam selama 30 tahun dan selepas itu ia diganti dengan Majma’ Ulama yang merangkumi tiga orang ulama yang dilantik sultan.

Ketika bertugas sebagai Syaikhul Islam, banyak sumbangan yang diberikan dalam memperkembang dan menyebarkan Islam di Kedah. Hal ini dapat dilihat apabila beliau telah memberi fatwa berkaitan agama, zakat, wakaf dan baitulmal. Beliau juga turut menyelaraskan penggunaan mata wang dengan negeri-negeri Melayu yang lain pada tahun 1873.

Beliau merupakan seorang tokoh yang sangat menentang amalan khurafat secara tegas. Beliau telah menghapuskan amalan-amalan berbentuk khurafat yang sering diamalkan oleh masyarakat Islam pada ketika itu seperti amalan berkenduri nasi kunyit dan mandi susu di perkarangan Balai Nobat untuk menunaikan hajat atau nazar.

Selain itu, beliau turut banyak mengajar ilmu agama kepada masyarakat umum di Masjid Zahir di mana masjid ketika itu berperanan sebagai pusat penyebaran ilmu serta maklumat Islam. Di sebalik itu, beliau juga turut menganggotai Majlis Syura atau Majmuk Ulama yang kerap berkumpul di Masjid Zahir untuk berbincang dan bermuzakarah berkaitan hal-hal agama Islam pada setiap malam Jumaat.

Tambahan itu, beliau turut memperkenalkan sistem tauliah mengajar dan kebenaran untuk menerbitkan kitab seperti yang terkandung dalam Undang-undang Mahkmah Shariah Kedah No 1009/1-1240H (1921M). Hasilnya, ramai golongan ustaz memohon kebenaran tauliah dan terdapat lebih 100 orang yang dibenarkan mengajar. Beliau juga cuba untuk memperuntukan elaun kepada tenaga pengajar al-Quran yang mendapat tauliah mengajar di sekolah lelaki dan perempuan.

Disebabkan beliau turut mahir dalam ilmu falak dan astrologi, beliau telah membuat taqwim solat lima waktu dan panduan aktiviti keduniaan. Hal ini bagi mempermudahkan penduduk setempat untuk menjalankan kegiatan seharian seperti bercucuk tanam dan lain-lain. Contohnya, beliau membuat panduan bagi pesawah padi untuk menanam padi berdasarkan perkiraan ilmu astrologi.

SUMBANGAN DALAM PENDIDIKAN

Dalam bidang pendidikan, beliau telah memperkenalkan serta menyusun kaedah pengajaran Al-Quran yang lebih mudah dan cepat difahami dengan mengasingkan kelas Al-Quran dan mata pelajaran Islam dikelas petang supaya pelajar mempunyai lebih masa dan senang untuk memberi fokus dan ternyata ianya berhasil apabila ramai pelajar mampu untuk membaca Al-Quran dengan cepat. Di samping itu, beliau turut mengajar Al-Quran dan kuliah agama kepada golongan kerabat istana apabila dilantik.

Antara usaha beliau yang lain ialah memodenkan institusi pengajian Islam iaitu menerapkan konsep madrasah berbanding sistem pondok. Hal ini kerana sistem madrasah adalah lebih bersistematik dan ianya mampu untuk meningkatkan kedudukan sosial masyarakat Melayu ke tahap yang lebih baik.

Beliau telah menubuhkan sebuah sekolah madrasah yang dikenali sebagai Madrasah Limbung Kapal dan ianya diberi nama Madrasah Hamidiah bersempena nama Sultan Abdul Hamid Halim Shah. Sekolah yang diasaskan ini telah mendapat tumpuan dari masyarakat umum disebabkan ianya bersistematik, teratur dan banyak kemudahan serta menggunakan bahasa Arab.

Kejayaan menubuhkan madrasah tersebut telah membawa kepada usaha bagi memperkasakan pengajian Islam dengan lebih tinggi lagi. Lalu, wujudnya kerjasama dan usaha dari Haji Wan Sulaiman dan Tunku Mahmud bagi menubuhkan Maahad Mahmud di mana ia berjaya ditubuhkan pada 16 Jun 1935 setahun selepas kew4fatan beliau.

Maahad Mahmud menggunakan konsep dan ciri pembelajaran seperti Madrasah Hamidiah namun subjek-subjek agama telah dikemaskini ke arah lebih baik. Hasilnya, pelajar lulusan sekolah ini akan dianugerahkan al-Shahadah al-Nihaiyyah dan boleh melanjutkan pengajian peringkat Ijazah di Universiti Madinah mahupun Al-Azhar kerana kedua-dua universiti tersebut mengiktiraf silibus dan sijil keluaran Maahad Mahmud.

KARYA PENULISAN

Selain berkecimpung menguruskan pentadbiran agama Islam serta pendidikan, beliau tidak terlepas dari menghasilkan karya yang pelbagai. Ia menggunakan penulisan sebagai saluran dakwah. Kebanyakan hasil penulisan beliau adalah nipis dan tidak tebal lebuh kurang 45 muka surat sahaja dan ianya adalah hasil reaksi terhadap keadaan isu semasa serta muzakarah di Masjid Zahir.

Penulisan beliau menggunakan tulisan Melayu Jawi dan sebahagian kecil bahasa Arab dan merangkumi pelbagai bidang sama ada feqah, tajwid, sirah, tariqah, tasawwuf, astronomi, pendidikan, pemikiran Islam, fatwa dan ulum Quran.

Antaranya ialah seperti Umdah al-Aulad fi Bayan fi Ibadatihim ila Rabb al-‘Ibad, Petua Syaikh Islam tentang Syarikat Bekerjasama, Risalah Nasihat Fasal Gerhana, Siraj Al-‘Alam, Nazam Syair Bicara Sirah Al-Nabawiyyah dan Dual Al-Islam al-Kubra Kerajaan Islam yang Besar-besar serta pelbagai lagi karya telah dihasilkan olehnya.

Kesimpulannya, Haji Wan Sulaiman bin Wan Sidik bukan sahaja seorang tokoh ulama bahkan juga seorang pendidik, pentadbir yang mahir dalam pelbagai bidang. Sumbangannya sangat besar dalam perkembangan Islam di negeri Kedah dan hasilnya dinikmati oleh kita sehingga ke hari ini.

RUJUKAN:


Mengkaji Tamadun Arab Saba Bawah Ratu Balqis

Orang Melayu mempunyai persepsi negatif terhadap bangsa Arab pra-Islam. Perkara ini berlaku kerana kejahatan ketua-ketua berpengaruh seperti Amir bin Hisham (Abu Jahal) dan Abu Lahab. Kiranya komuniti Arab keliling Nabi Muhammad (SAW) dianggap suatu norma mutlak.

Senang cakap, seluruh negara diratakan dengan perangai sebuah daerah. Jujurnya bukan semua kaum Arab berperangai jahiliyah. Memang benar – ada yang berperangai sedemikian. Mereka membµnµh anak kecil hanya kerana jantina. Ramai lelaki merelakan isteri mereka ditidµri jejaka berdarjat tinggi semata-mata mahu benih berkualiti.

Komuniti sebegini hanya boleh hidup secara berpuak. Takkan mungkin mereka boleh bentuk sebuah perlembagaan. Jadi mereka tidak boleh dijadikan contoh tentang gaya hidup Arab.

Kerana sebelum kedatangan Islam, bangsa Arab berjaya menubuhkan beberapa kerajaan yang boleh tahan besar. Sebelum mengulas lebih lanjut, kena faham satu benda: artikel ini tidak langsung mengandaikan Arab tidak perlu Islam untuk menjadi hebat.

Artikel ini sesuai dijadikan jendela untuk faham yang di sebalik lembah pembodohan, ada sinar cahaya sebenarnya.

Lembah yang terang disinari cahaya ini adalah kerajaan Sabean yang barangkali diasaskan sejak 1200 S.M. lagi di Yaman.

“Barangkali” kerana sejarawan berbeza pandangan. Kenneth Kitchen bersetuju dengan permulaan 1200 S.M.

Manakala Israel Finkelstein dan Neil Asher Silberman sebulat suara menyatakan Sabean mula maju sekitar 800 S.M. Kisah Nabi Sulaiman (as) dengan Ratu Sheba dijangka mempunyai perkaitan rapat dengan Sabean (Mudie, 2008).

Sumber pra-Qur’an bercakap panjang tentang Ratu Sheba. Untuk bertemu dengan Nabi Sulaiman (as), Ratu ini membawa hadiah batu berharga, emas dan rempah punya banyak sampai perlu satu kafilah (caravan) khas.

Kemewahan ini boleh memberi gambaran yang Ratu Sheba mempunyai nαfsµ harta. Sebenarnya, tidak. Ratu Sheba datang dengan soalan-soalan rumit yang dijawab baginda. Berpuas hati dengan jawapan, Ratu ini menyerahkan hadiah dan pulang ke Sabean.

Pertukaran ini menunjukkan sesuatu yang jelas. Ada kerajaan Arab yang kaya. Ada pemimpin Arab yang berakal. Jujurnya, amalan Sabean pun mirip Islam.

Lelaki boleh berkahwin dengan seorang perempuan. Namun selepas memperisteri, ada unsur haram selamanya terhadap mertua dan anak (daripada perkahwinan sebelumnya). Konsep haram sementara pun ada.

Seorang lelaki boleh kahwin dengan kakak atau adik perempuan sahaja – haram sama sekali berkahwin dengan kedua-dua serentak. Lelaki yang kahwin dengan ibu tiri dianggap seorang dhaizan.

Jangan terkejut. Sabean mengerjakan haji dan umrah di Ka’abah, siap bertawaf lagi sampai ke pakej Safa dan Marwah untuk bersaie. Senang cakap, mereka memang mengamalkan perkara-perkara syariah……. tetapi menyembah berhala tanpa sebarang undang-undang agama.

Hukum-hakam di atas sebenarnya bagaikan pelaksanaan sivil sahaja. Bayangkan sebuah negara sekular yang meminjam undang-undang daripada agama Islam. Ia masih sekular, walaupun berperundangan Islam.

Tidak pasti apa yang berlaku – sama ada mereka pernah dinaungi agama Islam daripada nabi-nabi lampau (tetapi mengubahnya)… ataupun mereka meminjam apa-apa daripada Islam tanpa menjadi Islam.

Arab Sabean berkuasa sampai tahun 275. Ketika ini kerajaan mereka sudah lemah akibat peperαηgαη saudara. Jadi kerajaan ini tumpas akhirnya, diganti dengan kerajaan Arab Himyar yang diasaskan pada 110 S.M. Kitaran jatuh bangun berterusan dengan Himyar… yang jatuh pada tangan Aksum.

Sesiapa yang mengikuti sirah nabi tentu sekali tahu bahawa Aksum banyak membantu umat Islam terawal.

RUJUKAN:

Mudie, R. (2008). History of Vegetable Substances. Applewood Books. Halaman 341.


Nasib Orang Kerdil Semasa Zaman Firaun

Hari ini, orang yang mempunyai ciri fizikal berbeza dengan manusia normal seperti orang kerdil dipandang hina oleh masyarakat. Kalau tak dilabel sentimen penghinaan, menjadi bahan ketawa dan jenaka tidak beretika. Ini sama sekali berbeza pada zaman Firaun di mana mereka diberi layanan saksama – lebih tepat jauh lebih baik daripada manusia zaman moden.

Ini dapat dilihat dalam banyak ukiran hieroglif Mesir Purba yang memaparkan kehidupan harian penduduk ketika itu termasuk orang kerdil. Malah, dalam kertas kajiannya yang bertajuk Dwarfs in ancient Egypt (Orang Kerdil Dalam Mesir Purba) yang diterbitkan pada 2006, Profesor Chahira Kozma mendedahkan terdapat banyak penemuan arkeologi Mesir Purba membabitkan orang kerdil termasuk rangka dan tulang.

Teks-teks kesusasteraan lama Timur Tengah yang dipanggil “wisdom literature” turut menyokong layanan baik yang diterima orang kerdil pada zaman Firaun. Teks sebegini muncul pada zaman Kerajaan Pertengahan sebelum diterima secara meluas pada zaman Kerajaan Baru. “Wisdom literature” ini lebih kepada kisah berunsur nasihat tetapi secara ringkasnya telah menyatakan kekerdilan tidak sepatutnya dijadikan sebagai alasan kekurangan fizikal.

Malah, terdapat satu dewa dalam Mesir Purba dengan bentuk fizikal kerdil iaitu Bes. Bes mengikut kepercayaan penduduk ketika itu dianggap pelindung kepada isi rumah mereka khususnya wanita dan kanak-kanak. Malah, Bes juga akan bersama dewi kelahiran dan kesuburan Mesir Purba, Tawaret semasa seseorang wanita dalam proses melahirkan anak-anak. Dewa ini turut melambangkan perkara baik dalam kehidupan seperti muzik, tarian dan kepuasan seksual.

Zaman Pertengahan Eropah menyaksikan orang kerdil digunakan sebagai penanda ketinggian para pemerintah ketika itu. Kebiasaannya, mereka diletakkan bersebelahan raja dan permaisuri kononnya bagi menampakkan mereka lebih besar dan tinggi dari segi fizikal dan status.

Tetapi pada zaman Mesir Purba, orang kerdil mempunyai profesion sama seperti orang normal. Antara pekerjaan mereka ialah artisan, pembuat barang kemas, pelatih binatang dan penghibur. Malah, ada juga yang bergelar golongan atasan seperti Seneb yang berkhidmat semasa era pemerintahan Firaun Khufu dan Djedefre. Beliau dikatakan bertanggungjawab menguruskan hal ehwal agama Mesir Purba termasuk menyelia proses pemakaman Khufu.

Makam beliau ditemui sekitar Giza antara 1925 hingga 1926. Bersesuaian dengan statusnya sebagai bangsawan pada zamannya, ia turut dilengkapi dengan pintu palsu dan ukiran-ukiran timbul yang indah. Selain itu, pengkaji Mesir Purba turut menemui ukiran patung keluarga Seneb termasuk gambaran dirinya yang realistik. Ini bukan saja menunjukkan kebijaksanaan sang artisan dalam menghasilkan ukiran yang diminta. Malah, ia digambarkan secara terhormat tanpa merendahkan kekurangan fizikal Seneb.

Berdasarkan kajian pengkaji Mesir Purba, Seneb dipercayai mengalami kekerdilan akondroplasia. Ini dapat dilihat pada ukiran patung Seneb di mana beliau digambarkan mempunyai kulit merah kekuningan, hidung dan mulut yang menonjol, berambut pendek dan mempunyai mata yang besar. Bagaimanapun, sehingga hari ini, mumia Seneb masih lagi belum ditemui sekaligus menyukarkan mereka mengesahkan diagnosis fizikal beliau.

Selain Seneb, pengkaji Mesir Purba sekurang-kurangnya telah menemui 50 makam orang kerdil era Kerajaan Lama di nekropolis Saqqara dan Giza. Mereka dipercayai bekerja sebagai nelayan, pembuat barang kemas, penghibur, penari, pembuat pakaian dan linen serta pengiring. Di sesetengah makam, orang kerdil wanita digambarkan sebagai bidan dan jururawat yang membantu proses kelahiran bayi.

Jika dibandingkan dengan kerajaan-kerajaan antikuiti lain, layanan yang diterima orang kerdil pada era Mesir Purba boleh dianggap yang terbaik. Era Yunani menyaksikan orang kerdil dipergunakan sebagai bahan ritual kultus Dionysian dan digambarkan sebagai pemangsa seksual. Era Rom pula menyaksikan mereka diperhambakan dan dipaksa berlapar sebelum dijual sebagai hamba. Perkara sama turut disaksikan di Afrika Barat dan China.

RUJUKAN

Cowie, A. (2022, 18 Mei). Elites and Gods: The Big Lives Of Little People In Ancient Egypt!. Ancient-Origins.


Antara Dua Darjat: Filem P. Ramlee Dan Situasi Pandemik Covid Di Malaysia

Seniman Agung tanah air, iaitu Al-Marhum Tan Sri Datuk Amar Teuku Zakaria bin Teuku Nyak Puteh atau lebih dikenali sebagai P. Ramlee; gemar menerbitkan filem-filem klasik Melayu yang sarat dengan kritikan sosial yang membina akal.”

Kebijakan P. Ramlee dalam menyusun plot cerita, bait-bait kata, irama lagu, penerapan nilai-nilai murni dan pelbagai lagi komponen terpenting lain; menjadikan kebanyakan filem arahan beliau kekal relevan sehingga ke zaman milenial.

Pada hemat saya, salah sebuah filem P. Ramlee yang paling mendapat sambutan adalah; Antara Dua Darjat. Filem terbitan tahun 1960 itu memaparkan kisah perbezaan kehidupan antara dua kasta yang wujud di dalam sistem kemasyarakatan; yakni marhaen dan bangsawan.

Susun atur karakter-karakternya juga seimbang, dibantu dengan kualiti lakonan kelas pertama daripada tokoh-tokoh hebat aktor Melayu lama seperti Ahmad Nisfu, S. Kadarisman, Kuswadinata, Saadiah, Yusuf Latif dan P. Ramlee sendiri.

Keberadaan kualiti yang tinggi pada kesemua pelakon tersebut kemudiannya diterjemahkan dengan persembahan lakonan mantap, sehingga mampu menjentik hati para penonton.

Elemen-elemen seperti ‘superiority & inferiority complex’, penindasan, diskriminasi, prejudis, rendah diri, setia kawan dan bermacam lagi berjaya digarab dengan sebegitu baik sekali.

Filem itu seolah-olah mencerminkan senario sebenar kehidupan bermasyarakat di alam realiti; yang mana golongan marhaen selalu ditindas oleh sekumpulan bangsawan yang bersifat ‘ignorant’.

Judulnya sahaja sudah membawa gambaran yang cukup jelas, kerana realitinya; manusia akan diberi layanan mengikut darjat. Golongan kayangan biasanya mendapat ‘privilege’ besar berbanding marhaen terbanyak, tidak kira di mana pun mereka berada.
Prosidur Operasi Standard (SOP) pandemik COVID-19 misalannya, untuk sesetengah perkara; ketetapan SOP kadangkala memihak kepada para bangsawan. Golongan ini juga tanpa segan silu gemar ‘melanggar’ SOP, seolah-olah mereka ‘kebal’ daripada ancaman virus.

Bukan sekadar kebal virus, golongan bangsawan turut kelihatan seperti kebal Undang-undang; sehinggakan tindakan yang diambil ke atas mereka seakan-akan tidak sama dengan apa yang dihadapkan kepada marhaen, walaupun kesalahan itu sebenarnya tidak jauh berbeza.

Baru-baru ini tular sebuah video yang menunjukkan ketibaan sosok ‘Very Very Important Person’ (VVIP) ke salah sebuah masjid. Apa yang dikesalkan adalah; VVIP itu dibenarkan masuk meskipun beliau terlewat, sedangkan sekumpulan marhaen yang tiba lebih awal tidak diberikan akses sama.

Ini tidak termasuk beberapa isu lain yang ultra-sensitif sifatnya. Seperti yang kita semua dapat lihat; terdapat perbezaan yang agak nyata berkait layanan kepada golongan tertuduh kelas marhaen versus tertuduh kelas bangsawan yang sedang berhadapan dengan proses keadilan di Mahkamah.

Tangan tertuduh golongan marhaen selalunya bergari dan mereka akan dipakaikan baju lokap persis penjenayah besar walau kesalahan yang dibuat itu hanya bertaraf ‘minor’; sedangkan tertuduh kelas bangsawan yang berhadapan dengan pertuduhan besar sehingga mencecah nilaian jutaan ringgit pula diberi layanan ‘special’.

Senario ini adalah satu bentuk kejumudan yang bersifat destruktif. Ianya boleh melambatkan lagi proses negara ini untuk menuju ke arah kemajuan; kerana taraf manusia masih dibezakan mengikut darjat, persis filem P. Ramlee yang saya sebutkan sebentar tadi.
Semoga ‘orkestra’ jumud yang sedang melanda negara ini sejak sekian lama akan segera berubah. Atas nama keadilan, semua manusia perlu diberi layanan yang sama rata tanpa mengira darjat; seiring dengan tuntutan dan ajaran Agama Islam. Keadilan adalah prinsip asas.


Pedang Tertajam Di Dunia Ialah Milik Salahuddin Al-Ayubi

Dalam lipatan sejarah, terdapat satu mitos mengenai kewujudan senjata yang boleh membelah batu dalam satu libasan. Menurut pakar sejarah & pengkaji pedang, Prof Dr Peter Paufler, terdapat satu pedang yang terbukti mempunyai kebolehan dalam membelah objek keras . Itulah pedang yang pernah dimiliki Salahuddin Al-Ayubi. Kewujudan pedang ini menjadi salah satu warisan agung bagi umat Islam.

Ia merupakan pedang paling tajam yang pernah direkodkan dalam sejarah. Ia turut dipersetujui oleh ahli kimia serta pemenang Anugerah Nobel,  Robert Curl serta segenap pakar metalurgi.  Ketajamannya mampu menembus baju zirah, mampu membelah perisai, pedang, dan batu tanpa memberi kesan atau menumpulkan pedang itu sendiri. Ia juga dikatakan mampu memotong kain sutera yang dilempar ke udara. Pedang legenda ini dibuat dengan kemampuan yang boleh mengalahkan kehebatan pedang Katana dari Jepun serta pedang Excalibur milik Raja Arthur.

Pedang asli milik Salahuddin Al-Ayubi  ini juga mempunyai bentuk melengkuk yang tersendiri. Ia juga boleh dibezakan dengan corak seakan air mengalir di sepanjang pedang. Apa yang menariknya, corak ini bukanlah diukir di atas pedang, tetapi corak ini terhasil secara semulajadi semasa proses pembuatannya.

Dengan penyelidikan yang lebih terperinci, pengkaji mendapati pedang ini dibuat menggunakan teknik penempaan besi “Damacusss” iaitu dengan memasukkan tiub nano karbon (CNT) pada pedang bagi membuatkan pedang lebih tajam dan ringan. Rahsia dalam teknik pembuatan pedang ini begitu dikagumi oleh pengkaji Barat serta pengkaji metalurgik moden. Pada zaman moden ini, pakar metalurgik masih tidak boleh menghasilkan pedang yang dilengkapi dengan teknologi nano yang telah dibuat ketika zaman peradaban Islam lampau antara abad ke 11 hingga 12.

Apa Itu Tiub Nano Karbon (CNT)?

Penemuan CNT dalam pedang Salahuddin Al-Ayubi membuktikan kualiti teknik penempaan besi serta kemajuan teknologi Islam pada 2000 tahun dahulu. CNT ialah rantaian atom karbon yang berhubung sesama sendiri sehingga menghasilkan bentuk silinder heksagon dengan diameter sekecil 1 hingga 2 nanometer. CNT berbentuk silinder ini boleh memanjang sehingga dua hujung bertemu. Dengan gambaran lain, ia boleh diibaratkan seperti sebuah tiub yang bertemu pada hujung dan pangkalnya. Kelebihan CNT ini juga terletak kepada kekuatannya iaitu sebanyak 10 kali ganda berbanding besi biasa. Karbon nano ini juga boleh bertahan pada suhu tinggi serta lebih ringan daripada aluminium.

Elemen utama dalam penghasilan pedang menerusi teknologi “Damascus” ialah gabungan besi yang dipanggil ‘wootz’. Ia merupakan gabungan besi dengan peratusan karbon yang berbeza. Selain itu, elemen lain seperti kromium, manganese, serta kobalt juga dicampurkan bagi meningkatkan lagi kekuatan, ketajaman dan tahap fleksibiliti pedang. Pedang dengan ciri-ciri istimewa ini telah menjadi saksi kepada kepimpinan Salahuddin Al- Ayubi ketika mengetuai bala tentera Islam dalam Perang Salib sekitar abad ke-12. Bukan itu sahaja, perisai dan baju besi Salahuddin Al-Ayubi juga dibuat khas dengan menggunakan teknik yang sama seperti pembuatan pedangnya.

Teknik pembuatan pedang seperti milik Salahuddin Al-Ayubi ini telah tersimpan sebagai rahsia sejak dahulu. Ilmu pembuatan ini hanya diturunkan dan dikuasai oleh sebilangan keluarga kecil penempa besi di Damascus. Dengan pelbagai penemuan baru dalam pembuatan besi, akhirnya teknik pembuatan besi ini terus dilupakan sejak abad ke-18. Pembuatannya juga dikatakan terhenti kerana kehabisan sumber besi dari elemen ‘wootz’ yang didatangkan khas dari India. Apa yang tersisa hanyalah pedang serta senjata perang lain yang tersebar di muzium seluruh dunia.  Sehingga kini, para saintis dan pakar pembuat senjata masih tidak dapat menghasilkan pedang dengan kualiti yang setanding dengan pedang Salahuddin Al-Ayubi.

RUJUKAN:

Damascus, The Most Powerful Sharpest Legendary Sword in the world. https://steemit.com/history/@indrake6/damascus-the-most-powerful-sharpest-legendary-sword-in-the-world-2bdee80ff1d5

The Sharpest Sword in World History – Salahuddin Al Ayyubi Sword. https://www.newsflashing.com/crazy/the-sharpest-sword-in-world-history-salahuddin-al-ayyubi-sword


Revolusi-Revolusi Menggulingkan Dinasti Qing

China, mempunyai sejarah yang sangat panjang dan bersifat bersambungan. Tamadun China bermula dengan kewujudan peradaban Huang He (atau Huang Ho mengikut ejaan Wade-Giles, dalam artikel ini, semua ejaan dieja mengikut ejaan Hanyu-Pinyin). Terbinanya Dinasti China yang pertama iaitu Dinasti Xia yang wujud kira-kira pada tahun 2070 sebelum masihi. Manakala Empayar China yang bersatu bermula semasa era Dinasti Qin pada tahun 221 Sebelum Masihi, penyatuan oleh Maharaja China yang pertama iaitu Qin Shihuang (Shihuang Di). Menurut rekod, asal usul perkataan China juga dipercayai berasal daripada Dinasti Qin (ejaan Wade-Giles ialah Chin).

Rakyat negara China tidak menyebut negara mereka “China” sebaliknya menyebut dengan perkataan Zhongguo yang bermaksud “Middle Kingdom” seperti orang India yang menyebut negara mereka sebagai “Bharat”. Berbalik kepada China, sejarah negara mereka melalui perjalanan yang sangat panjang, jatuh bangun sesebuah dinasti, kemudian beberapa kali di takluk oleh bangsa asing sebelum bangkit semula dengan terbinanya Dinasti Ming, kemudian di jajah semula oleh bangsa asing iaitu orang Manchu yang membina Dinasti Qing (1636-1912). Dinasti Qing merupakan dinasti beraja terakhir di China sebelum tumbang di tangan puak Revolusi Xinhai (juga dikenali sebagai Revolusi 1911) pimpinan Dr Sun Yat Sen.

Sebelum itu, penulis ingin meringkaskan sedikit mengenai sejarah Dinasti Qing. Dinasti Qing yang dulunya dikenali sebagai Dinasti Jin Akhir diasaskan oleh Nurhaci pada tahun 1616. Nurhaci merupakan seorang khan dari puak Jurchen. Puak Jurchen merupakan puak gasar yang berasal dari Asia Tengah, iaitu kawasan geografi yang sememangnya terkenal dengan kelahiran bangsa-bangsa nomad yang ganas. Antara tahun 1635-1636, Maharaja Hong Taiji bertanggungjawab menukarkan nama Jurchen kepada Manchu, dan nama Dinasti Jin Akhir kepada Qing. Dinasti Qing menguasai negara China selepas mengalahkan puak pemberontak pimpinan Li Zicheng yang menguasai Beijing yang sebelum di perintah oleh Dinasti Ming. Selepas menguasai Utara China, Dinasti Qing pimpinan Maharaja Kangxi menguasai Selatan China yang ketika itu dikuasai oleh Revolusi Tiga Feudatori pimpinan Wu Sangui, dan seterusnya tentera Qing berjaya menawan Taiwan daripada Kerajaan Tungming pimpinan Koxinga pada tahun 1683.

Menjelang abad ke-19, Dinasti Qing semakin jauh ketinggalan dari segi sains dan teknologi kepada kuasa Barat. Ketika pemerintahan Maharaja Daoguang dan Xianfeng antara tahun 1821-1861 di kenali sebagai “zaman bala bencana dalaman dan luaran China”. Kekalahan memalukan dalam Perang Candu Pertama 1839-1842 dan Perang Candu Kedua 1856-1860 kepada kuasa Barat, pemberontakan dalaman, dan bencana alam menyebabkan Dinasti Qing semakin lemah dan tenat. Bercerita mengenai pemberontakan yang dahsyat yang pernah disaksikan dunia, di bawah, penulis menceritakan secara ringkas beberapa pemberontakan yang melanda negara China pada pertengahan abad ke-19.

1. PEMBERONTAKAN TAIPING (1851-1864)

Pemberontakan Taiping merupakan antara gerakan revolusi terbesar di dunia yang dipelopori oleh Hong Xiuquan pada tahun 1851 yang bertujuan untuk menentang Dinasti Qing. Beliau dilahirkan dalam keluarga miskin dari puak Hakka dalam wilayah Guangdong, Selatan China. Beliau mula mendalami ajaran Kristian dengan Liang Fa ketika merantau ke Guangzhou, dan kemudiannya menubuhkan Persatuan Penyembah Tuhan (God Worshipping Society) pada tahun 1847, dan mendakwa dirinya sebagai saudara kepada Jesus Christ.

Beliau yang petah berbicara dan mempunyai kemahiran pidato yang baik berjaya mempengaruhi ramai petani yang miskin untuk bersama-sama beliau di dalam persatuan tersebut. Akhirnya, pada awal tahun 1851, beliau dan pengikutnya melancarkan pemberontakan menentang kerajaan Dinasti Qing yang dikenali sebagai Pemberontakan Jintian yang berjaya dimenangi oleh Hong. Kemudian beliau menamakan kerajaan pimpinannya sebagai Kerajaan Perdamaian Syurga atau Taiping Tianguo dan menggelarkan dirinya sebagai Raja Kayangan.

Kemudian, Hong merancang untuk menakluk Nanjing. Dalam perjalanan menuju ke Nanjing, tentera beliau banyak memenangi peperangan, menguasai bandar, dan berjaya mengumpul ramai bala tentera hingga mencecah 550,000 orang ketika berjaya menguasai Nanjing daripada pihak kerajaan pada tahun 1853.

Beliau menukar nama Nanjing kepada Tianjing yang bermaksud Ibu Kota Kayangan. Kemudian, antara tahun 1853-1855, beliau melancarkan Ekspedisi Ke Utara pimpinan Li Kaifang dan Lin Fenxiang yang bertujuan untuk menakluk Beijing iaitu ibu negara Dinasti Qing tetapi tidak berjaya. Seramai kira-kira 70,000-80,000 tentera di kerah ke Beijing tetapi menemui kegagalan. Jutaan nyawa rakyat terkorban dalam ekspedisi tersebut. Kemudian pada tahun 1856, tentera Taiping seramai 460,000 berjaya mengalahkan 80,000 tentera Green Standard Army dari Qing dalam Pertempuran Jiangnan.

Antara tahun 1856-1860, dalam pertempuran-pertempuran antara puak pemberontak dengan tentera kerajaan banyak di menangi oleh pemberontak, hingga kegagalan pemberontak menakluk Shanghai pada tahun 1861 membawa kepada kejatuhan Kerajaan Perdamaian Syurga sehingga berjaya ditakluk oleh tentera Qing pada tahun 1864 yang melancarkan serangan besar-besaran dengan memobilisasi kira-kira 500,000 tentera pimpinan Zeng Guofan. Tentera Qing juga mendapat bantuan daripada kuasa Barat menentang lebih 370,000 tentera pemberontak. Puak pemberontak juga semakin lemah akibat berlakunya masalah dalaman yang bermula sejak Insiden Tianjing pada tahun 1856 yang menyebabkan beberapa orang ketua pemberontak terkorban.

Sepanjang tempoh pemberontakan Taiping antara 1851-1864 berlaku kerosakan dan kemusnahan yang dahsyat kepada China. Ramai nyawa yang terkorban akibat peperangan dan kebuluran. Kebanyakan sejawaran berpendapat jumlah korban akibat pemberontakan kira-kira antara 20,000,000-30,000,000 orang. Satu jumlah yang sangat besar. Pemberontakan Taiping juga menyebabkan rakyat China mula bangkit menentang Dinasti Qing melalui gerakan-gerakan lain kerana Qing bersifat diskriminasi terhadap kaum Cina dan pribumi yang lain, dan rakyat Cina beranggapan mereka sudah kehilangan mandat dari syurga kerana berlaku banyak masalah dalaman, luaran dan bencana alam.

2. PEMBERONTAKAN UMAT ISLAM (1856-1877)

Selain daripada pemberontakan Taiping yang memakan nyawa yang ramai, terdapat satu lagi pemberontakan besar-besaran di China yang turut memakan korban nyawa manusia kira-kira 20-30 juta orang. Pemberontakan tersebut penulis menggelarkan sebagai Pemberontakan Umat Islam iaitu gabungan tiga pemberontakan yang di cetuskan oleh umat Islam di kawasan yang berbeza iaitu Pemberontakan Muslim di Yunnan, Pemberontakan Muslim di Barat Laut China, dan Pemberontakan Muslim di Xinjiang. Pemberontakan tersebut menyebabkan kira-kira 12 juta nyawa umat Islam terkorban, antara jumlah korban umat Islam terbesar dalam sejarah dunia.

2.1 Pemberontakan Muslim Yunnan (1856-1873)

Pemberontakan Muslim Yunnan juga di kenali sebagai Pemberontakan Panthay tercetus di wilayah Yunnan yang di ketuai oleh Du Wenxiu. Perkataan “Panthay” ialah gelaran oleh orang Burma kepada orang Cina Muslim. Sekadar maklumat tambahan, orang Cina yang beragama Islam di China di panggil sebagai Hui bagi membezakan dengan etnik Cina non-muslim iaitu Han. Berbalik kepada isu di atas, Du Wenxiu atau nama sebenarnya Yang Xiu dilahirkan di Yongcheng, Yunnan pada tahun 1823 dalam keluarga Cina Han yang memeluk Islam. Beliau bertindak balas ke atas kekejaman kerajaan Manchu dan orang Cina Han ke atas pembunuhan beramai-ramai ke atas pelombong etnik Cina Hui. Tetapi beliau tidak menyalahkan 100% ke atas orang Cina Han, sebaliknya menyalahkan kepada orang Manchu ke atas apa yang terjadi. Beliau juga berjaya mempengaruhi orang Han dan penduduk asli Yunnan untuk sama-sama bangkit menentang Manchu dengan slogannya:

“Berdamai dengan Han, jatuhkan Qing.”

Dan..

“Untuk menyatukan Han dan Hui sebagai sebuah kesatuan, untuk menegakkan bendera pemberontakan, untuk menghalau Manchu yang tidak  bertamadun, untuk membangkitkan semula China, untuk mengurangkan korupsi, untuk menyelamatkan rakyat dari api dan air. ”

Slogan tersebut berjaya menyemarakkan api nasionalisme dalam kalangan penduduk Yunnan untuk bangkit menentang bangsa penjajahan iaitu Manchu. Du Wenxiu bersama pengikutnya berjaya menakluk kota Dali dari tangan tentera kerajaan. Di kota tersebut Du Wenxiu menubuhkan kerajaannya Islam pertama di China yang di gelar Kerajaan Keamanan Selatan atau Pingnan Guo. Beliau memakai gelaran Sultan Sulayman iaitu sebagai penaung kepada kaum muslimin di Yunnan. Beliau juga melaksanakan sistem politik Islam dengan mengharamkan arak, babi, judi, dan lain-lain. Beliau berjaya mengumpul ramai tentera untuk proses penaklukan Kota Kunming iaitu ibu kota wilayah Yunnan tetapi menemui kegagalan. Orang kanan Du Wenxiu iaitu Ma Rulong yang sama-sama menakluk Kota Kunming berjaya di tangkap oleh tentera kerajaan, akhirnya beliau berpaling tadah dengan menyokong kerajaan dan menentang pemberontak.

Du Wenxiu dan anaknya iaitu Hassan berusaha untuk mendapatkan pertolongan daripada British serta meminta British untuk mengiktiraf kemerdekaan mereka daripada Dinasti Qing. Belum sempat proses rundingan selesai, tentera imperial dengan bantuan meriam daripada Perancis, berjaya menawan satu persatu kota milik pemberontak dan akhirnya berjaya menakluk Kota Dali. Du Wenxiu juga di pancung oleh tentera kerajaan. Dengan itu, berakhirnya pemerintahan Islam pertama China yang memerintah selama 17 tahun.

Ulama China terkenal iaitu Yusuf Ma Dexin yang hidup sezaman ketika Zaman Pemberontakan tidak berapa setuju dengan kaedah pemberontakan oleh Du Wenxiu, walaupun beliau tidak menyokong pemberontak, tetapi beliau turut di tuduh menyokong pemberontak, dan akhirnya beliau dikenakan hukuman bunuh oleh pemerintah Qing pada tahun 1874. Al-fatihah untuk Yusuf Ma Dexin yang banyak jasa dan sumbangan kepada umat Islam di China.

2.2 Pemberontakan Muslim di Barat Laut China (1862-1873)

Pemberontakan Muslim di Barat Laut China merupakan gerakan pemberontakan berskala besar yang mengorbankan jutaan nyawa penduduk di kawasan terbabit. Sejarawan berpendapat kira-kira 20,000,000 penduduk di wilayah Shaanxi dan Gansu berkurang disebabkan oleh penghijrahan, dan kematian yang berlaku akibat pemberontakan.

Pemberontakan ini tercetus akibat daripada gerakan Pemberontakan Taiping yang ingin membebaskan diri daripada Dinasti Qing yang mula sampai ke wilayah Shaanxi. Umat Islam yang di gelar Hui membentuk gerakan militan tersendiri pimpinan Ma Hualong ekoran daripada wujudnya gerakan bersenjata daripada orang Han yang menyokong kerajaan. Kebimbangan orang Hui terhadap gerakan bersenjata orang Han tercetus kerana sebelum itu terdapat beberapa isu kecil yang melibatkan pergaduhan antara orang Hui dengan Han yang semakin merebak akibat pembunuhan beramai-ramai orang Hui oleh orang Han. Orang Han juga bimbang kerana terdapat khabar angin mendakwa gerakan militia orang Hui akan bergabung dengan pemberontakan Taiping untuk menggulingkan Manchu dan menyerang orang Han yang menyokong Manchu. Akibat daripada situasi tersebut, orang Hui mula memberontak melawan kerajaan dan penyokong kerajaan di Sungai Wei akibat beberapa siri pembunuhan yang dikenakan ke atas orang Hui dalam beberapa isu perniagaan yang melibatkan orang Han dan Hui.

Tentera Qing mengambil tindak balas dengan menyerang pemberontak Hui menyebabkan api pemberontakan merebak hingga ke keseluruhan wilayah Shaanxi, Gansu, dan Qinghai untuk menentang kerajaan Qing. Di Gansu, orang Hui menubuhkan 18 Batalion Besar, dan antara tahun 1864-1865, wilayah Shaanxi dan Gansu berjaya dikuasai sepenuhnya oleh pemberontak Hui menyebabkan pemberontak Hui membalas dendam ke atas orang Han dan Manchu yang sebelum ini bertindak kejam ke atas orang Hui. Tindak balas tersebut mengakibatkan jutaan nyawa orang Han terkorban akibat pembunuhan balas dan kelaparan.

Pada tahun 1867, pihak kerajaan Manchu menghantar komander perang antara yang terhebat yang pernah mengalahkan angkatan Pemberontakan Taiping iaitu Zuo Zongtang bersama kira-kira 120,000 orang tentera Hunan Army untuk menakluk semula wilayah Shaanxi dan Gansu. Pihak kerajaan mengalami kesukaran untuk menguasai wilayah tersebut kerana Ma Hualong menguasai semua aspek darisegi perniagaan, logistik, dan benteng pertahanan. Akhirnya, dengan bantuan tentera yang ramai, teknologi artileri, dan beberapa pimpinan pemberontak yang berpaling tadah seperi Ma Zhan’ao, Ma Anliang, Ma Qianling, dan beberapa jeneral pemberontak yang lain, Zuo Zongtang berjaya menguasai semula wilayah Shaanxi dan Gansu daripada puak pemberontak pada tahun 1873, dan Ma Hualong menyerah kalah kepada pihak kerajaan. Walaupun beliau menyerah kalah, beliau tetap dihukum bunuh oleh kerajaan. Zuo Zongtang hanya menjatuhkan hukuman bunuh kepada pemberontak yang berfahaman baru iaitu Jahriyya (yang berkaitan dengan fahaman Wahabi) walaupun mereka menyerah kalah, berbanding fahaman lama Khafiya dan Gedimu. Zuo mendakwa fahaman baru Jahriyya memecahbelahkan masyarakat dan menjadikan masyarakat Muslim lebih ekstrem berbanding fahaman lama. Sebab itu Zuo Zongtang tidak menjatuhkan hukuman bunuh kepada Ma Zhan’ao, Ma Anliang dan lain-lain kerana mereka dari Muslim yang berfahaman lama. Bagi meredakan situasi yang tegang antara orang Han dan Hui, Zuo berkata “satu-satunya perbezaan antara orang Han dan Hui ialah mereka yang baik dengan mereka yang memberontak, tidak ada perbezaan antara mereka”.

Antara faktor kegagalan pemberontakan muslim di Barat Laut ialah mereka tidak mempunyai matlamat yang jelas, mereka saling bertempur sesama sendiri antara Han dan Hui, tidak seperti pemberontakan muslim di Yunnan, dan juga Pemberontakan Taiping yang mempunyai matlamat yang jelas, berjaya membentuk pemerintahan sendiri dan bersatu di bawah satu bumbung perjuangan untuk bangkit menentang orang Manchu.

Sasaran Zuo Zongtang seterusnya ialah menakluk Xinjiang yang ketika itu di kuasai oleh pemberontak bangsa Turki iaitu Yakub Beg.

2.2 Pemberontakan Muslim di Xinjiang (1863-1877)

Wilayah ini dikuasai oleh Qing pada pertengahan abad ke-18 selepas kemenangan Qing dalam Perang Qing-Dzungaria (1755-1759) pimpinan Maharaja Qianlong. Pada tahun 1826, pemimpin puak Turki iaitu Afaqi Khoja dari negeri Kokand Khan (negeri berjiran dengan wilayah Xinjiang) melancarkan invasi untuk menakluk Kota Kashgar yang berada di dalam wilayah Xinjiang menyebabkan kerajaan Qing mula memberi tindak balas di wilayah berkenaan dengan menempatkan ramai tentera sebagai langkah berjaga-jaga.

Akibat daripada tekanan ekonomi kerajaan Qing ketika berhadapan dengan tentera Pemberontakan Taiping, Pemberontakan Muslim di Yunnan, Gansu dan Shaanxi, dan Gerakan Menguatkan Diri (gerakan pembaharuan atau modenisai yang di lakukan oleh pihak kerajaan Qing), pegawai kerajaan di Xinjiang terpaksa menaikkan cukai yang sedia ada, dan memperkenalkan cukai yang baru menyebabkan timbulnya ketidakpuasan hati dalam kalangan penduduk Xinjiang. Wilayah Xinjiang terdiri daripada pelbagai etnik Turki seperti Uyghur, Kazakh, Kyrgyz, Taranchi, dan juga dihuni oleh Cina Hui, Han, dan Mongol.

Rakyat Xinjiang yang sudah muak dengan bentuk penindasan yang dilakukan oleh pihak kerajaan akhirnya bangkit menentang kerajaan. Pada Mac 1863, kira-kira 200 orang Hui bertindak menyerang bandar Tarchi akibat daripada khabar angin mendakwa kerajaan Qing akan melakukan pembunuhan beramai-ramai ke atas orang Hui sebagai tindak balas ke atas pemberontakan orang Hui di wilayah Shaanxi dan Gansu. Pemberontakan orang Hui yang pada asalnya hanyalah berskala kecil merebak ke keseluruhan wilayah menjadi pemberontakan besar-besaran apabila orang Turki turut memberi sokongan ke atas orang Islam Hui. Antara 1864-1865, banyak bandar-bandar di wilayah Xinjiang di tawan oleh pemberontak dan ramai orang-orang Manchu, serta orang Han dan Mongol yang kebanyakannya menyokong kerajaan di bunuh oleh puak pemberontak. Pemberontak semakin kuat apabila berjaya merampas banyak peralatan tentera kerajaan di bandar-bandar yang di tawan oleh pemberontak. Pemberontak juga berusaha meminta bantuan dengan Empayar Rusia tetapi tidak berhasil kerana St. Petersburg ingin menjaga hubungan dengan Beijing, Rusia juga bimbang api pemberontakan merebak ke dalam wilayah Rusia kerana kawasan Rusia juga ramai dihuni bangsa Turki.

Pemberontak Hui dan Turki (puak Uyghur dan Kyrgyz) menyedari bahawa kerajaan Qing akan bertindak balas ke atas mereka, dengan itu, mereka meminta bantuan daripada negeri jiran iaitu negeri Kekhanan Kokand, sebuah pemerintahan bangsa Turki Uzbek. Pemimpin muda dari Kokand iaitu Yakub Beg yang berbangsa Parsi dari puak Tajik bersama ramai tenteranya tiba di Kashgar. Kedudukan beliau semakin kukuh dengan kehadiran ramai tentera Kokand yang melarikan diri daripada di bunuh oleh Rusia selepas kekalahan Kokand ketika mempertahankan Tashkent, kemudian beliau mendapat sokongan daripada orang Afghan yang datang beramai-ramai membantu beliau. Angkatan tentera Yakub Beg di kenali sebagai Andijani. Yakub Beg mula mengisytiharkan dirinya sebagai Amir di Kashgar menyebabkan mereka tidak disenangi oleh orang Hui dan Turki. Yakub Beg dan tenteranya diibarat sebagai pendatang yang di sambut dengan baik oleh orang tempatan tetapi di balas dengan kejam oleh Yakub Beg, bagaikan kacang lupakan kulit, masuk mulut harimau keluar mulut buaya. Begitulah perumpamaan yang sesuai di gunakan mengenai nasib orang Hui dan Turki di Kashgar yang kemudiannya menjadi mangsa kekejaman Yakub Beg.

Lain pula di utara Xinjiang, orang Hui yang sudah tidak mempercayai Yakub Beg mula membina kerajaan sendiri hingga menimbulkan rasa tidak puas hati dalam kalangan orang Turki puak Taranchi yang sebelum ini menyokong orang Hui memberontak melawan kerajaan Qing. Situasi menjadi semakin tidak stabil apabila orang Turki Taranchi pula bertindak menyerang orang Hui. Yakub Beg yang menyedari ketidakstabilan politik di utara Xinjiang mengambil kesempatan untuk menguasai keseluruhan wilayah Xinjiang dengan melancarkan serangan ke atas orang Hui yang diketuai oleh Du Ming (juga dikenali sebagai Daud Khalifa). Yakub Beg yang berjaya mempengaruhi orang Han yang di ketuai oleh Xu Xuegong (orang Han sememangnya tidak berpuas hati dengan orang Hui kerana sebelum itu orang Hui bertindak membunuh orang Han yang menyokong Dinasti Qing) untuk bersama beliau dalam Pertempuran Urumqi 1870 dan di menangi oleh Yakub Beg.

Bagi mengukuhkan kedudukannya, Yakub Beg mula melaksanakan polisi luar negara dengan berbaik-baik dengan Rusia, British, dan Uthmaniyyah.  Kedudukan beliau diiktiraf oleh Uthmaniyyah dan British. Hasilnya, ribuan senjata moden berjaya di bekalkan oleh kuasa luar kepada beliau bagi menguatkan lagi kerajaannya.

Pada tahun 1876, jeneral Qing yang bertanggungjawab menghapuskan gerakan pemberontakan Muslim di Gansu dan Shaanxi iaitu Zuo Zongtang kembali menyusun strategi untuk menakluk kembali wilayah Xinjiang yang di kuasai oleh Yakub Beg. Zuo bersama kira-kira 50,000 orang tentera mara menuju ke Xinjiang setelah menempuh padang pasir yang panjang akhirnya tiba di Xinjiang dan berhadapan dengan lebih 30,000 tentera Yakub Beg yang lengkap dengan senjata moden. Tentera Qing pimpinan Zuo menemui kemenangan demi kemenangan walaupun berdepan kesukaran kerana puak pemberontak memiliki senjata moden. Pada tahun 1877, mereka berjaya menakluk kota Kashgar daripada Yakub Beg, manakala kematian Yakub Beg kekal misteri hingga sekarang.

Selain daripada Pemberontakan Taiping dan Pemberontakan umat Islam yang memakan korban jutaan nyawa manusia, terdapat beberapa lagi pemberontakan lain tercetus akibat rasa tidak berpuas hati terhadap kepimpinan Dinasti Qing.

3.1 Pemberontakan Nian (1851-1868)

Pemberontakan yang berlaku di utara China ini di ketuai oleh Zhang Lexing. Faktor-faktor berlakunya pemberontakan Nian sama seperti pemberontakan Taiping tetapi bezanya pemberontakan Nian tidak mempunyai matlamat yang jelas. Mereka berperang lebih kepada kaedah gerila. Pemberontakan Nian mempunyai saiz tentera agak ramai kira-kira 200,000. Perjuangan mereka seiring dengan pemberontakan Taiping, saling tolong menolong. Sejak kejatuhan Taiping pada tahun 1864, pemberontakan Nian semakin lemah dan berpecah kepada dua bahagian iaitu Tentera Timur dan Tentera Barat. Akibat matlamat yang tidak jelas, dan pada tahun 1868, pemberontakan berjaya di padam oleh kerajaan Qing pmpinan Zeng Guofan dan Zuo Zongtang.

3.2 Pemberontakan Miao (1854-1873)

Pemberontakan yang di cetuskan oleh etnik Miao di wilayah Guzhou. Etnik ini merupakan penduduk majoriti di wilayah tersebut. Pemberontakan berpunca daripada isu ketegangan kaum antara etnik Miao dengan Han hingga membawa campur tangan kerajaan Qing. Mereka juga bangkit akibat penindasan kerajaan melalui cukai yang tinggi oleh kerajaan bagi menampung perbelanjaan menentang pemberontakan Taiping dan Gerakan Menguatkan Diri kerajaan pusat. Jutaan nyawa terkorban dalam pemberontakan ini.

3.3 Pemberontakan Red Turban (1854-1856)

Pemberontakan kecil yang di cetuskan oleh ahli pertubuhan Persatuan Syurga dan Bumi di wilayah Guangdong, Selatan China bertujuan untuk menakluk Guangzhou tetapi tidak berjaya. Salah seorang ketua mereka iaitu Ling Shiba yang kemudiannya menganggotai Persatuan Penyembah Tuhan yang kemudiannya menyertai Pemberontakan Taiping.

3.4 Perang Puak Kantonis-Hakka (1855-1867)

Perang Puak Kantonis-Hakka lebih kepada peperangan antara dua puak Cina iaitu puak Kantonis dan Hakka yang berlaku di wilayah Guangdong, selatan China. puak Kantonis merupakan orang asal bagi kawasan Delta Sungai Zhujiang (juga dikenali Pearl River), manakala orang Hakka pula ialah kaum pendatang yang datang berhijrah ke bandar Guangzhou, dan bandar-bandar sekitar. Kekacauan berlaku ketika pemberontakan Red Turban dan pemberontakan Taiping apabila ramai puak Hakka bertindak menyokong tentera kerajaan dan menyerang kampung puak Kantonis yang menyokong pemberontak. Hal ini menyebabkan puak Kantonis bertindak balas menyerang kampung-kampung puak Hakka. Ramai dalam kalangan puak Hakka yang tewas menyertai Persatuan Penyembah Tuhan. Sekitar tahun 1867, peperangan dapat di redakan oleh kerajaan dan kerajaan Qing memperkenalkan polisi menempatan semula puak Hakka yang letakkan di kawasan yang lebih selamat.

KESIMPULAN

Zaman Pemberontakan China (1851-1877) meninggalkan kemusnahan yang dahsyat kepada negara China, anggaran kematian yang sangat tinggi iaitu kira-kira 80 juta nyawa penduduk China terkorban dalam tempoh tersebut yang disebabkan oleh peperangan, kelaparan, penyakit, bencana alam dan sebagainya. Penduduk negara China yang berjumlah 430 juta orang pada tahun 1850 berkurang kepada kira-kira 358 juta orang pada tahun 1870, iaitu pengurangan hampir 80 juta orang dalam masa 20 tahun.

Dari segi politik, pemberontakan tersebut menyebabkan timbulnya kesedaran dalam kalangan pegawai China untuk memodenkan negara China mengikut acuan Barat. Dengan itu, lahirnya Gerakan Menguatkan Diri yang ideanya dipelopori oleh Zeng Guofan, dan kemudiannya oleh Li Hongzhang. Kerajaan Qing juga telah mula menjalankan hubungan dengan negara luar dengan tertubuhnya Zongli Yamen iaitu Kementerian Luar Negeri. Pemodenan di China tidak seberjaya pemodenan Jepun kerana tidak mendapat sokongan yang penuh daripada pembesar. Akhirnya kerajaan menjadi makin lemah menjelang abad ke-20, di tambah lagi dengan kegagalan Revolusi Boxer di tangan kuasa-kuasa Barat menyebabkan kerugian yang besar kepada China. Sesuatu yang menarik ialah, ramai orang Cina Islam Hui mula berkhidmat sebagai jeneral dalam kerajaan Qing seperti Ma Zhan’ao, Ma Anliang, Ma Guoliang, dan Ma Qianling.

Pemberontakan tersebut juga mengubah sosio-ekonomi rakyat China apabila ramai orang-orang Cina mula berhijrah ke luar negara untuk mencari kehidupan yang lebih sempurna. Ramai orang Cina berhijrah ke Asia Tenggara, manakala orang Cina Hui pula berhijrah ke Asia Tengah, dan Myanmar. Di Asia Tengah, Cina Hui dikenali sebagai Dungan.

RUJUKAN

The Editors of Encyclopædia Britannica. “Qing dynasty”. Encyclopædia Britannica. Retrieved 12 March 2018.

(2001), The Manchu Way: The Eight Banners and Ethnic Identity in Late Imperial China, Stanford University Press, ISBN 978-0-8047-4684-7.

Brine, Lindesay, The Taeping rebellion in China (London: J. Murray, 1862)

Spence, Jonathan D. (1996). God’s Chinese Son: The Taiping Heavenly Kingdom of Hong Xiuquan. New York: W.W. Norton. ISBN 0393038440.

Keith Schoppa (2002). Revolution and its past: identities and change in modern Chinese history. Prentice Hall. p. 79. ISBN 0-13-022407-3. Retrieved 2018-03-12.

David G. Atwill (2005). The Chinese sultanate: Islam, ethnicity, and the Panthay Rebellion in southwest China, 1856-1873. Stanford University Press. p. 139. ISBN 0-8047-5159-5. Retrieved 2018-03-12.

Lipman, Jonathan Neaman (1998). Familiar strangers: a history of Muslims in Northwest China. University of Washington Press. p. 54. ISBN 0295800550. Retrieved 12 March 2018.

Robert Michell (1870). Eastern Turkestan and Dzungaria, and the rebellion of the Tungans and Taranchis, 1862 to 1866. Calcutta : Office of Superintendent of Government Printing. p. 50


Kejutan Alam Semula Jadi: Pertanian Asas Kewujudan

Perkara paling penting bagi setiap organisme bernyawa adalah makanan. Dan manusia terhutang budi kepada industri pertanian. Penanaman dan penternakan telah lama menjadi sebahagian daripada cara hidup manusia. Manusia sudahpun mula makan bijirin sejak 100,000 tahun dahulu. Haiwan pula didapati mula diternak di Mesopotamia, sekitar 15,000 tahun yang lepas.

Tetapi hakikatnya, manusia bukan satu-satunya spesis di Bumi yang mampu bertani. Malah, manusia bukannya spesis yang mempunyai sistem pertanian terbaik pun. Itulah hakikat kerana pertanian telahpun menjadi asas bagi sekurang-kurangnya 250 spesis semut. Dengan pengalaman jutaan tahun, semut bukan sahaja mampu hasilkan makanan untuk kekalkan populasi dalam sarang. Semut telahpun mencapai kemampuan yang seiring dengan perkataan industri.

Berdasarkan teori evolusi, serigala sebagai contohnya mempunyai hubungan naluri yang kuat antara ibu bapa dan anak. Sedikit demi sedikit spesis mereka akan berubah, berdasarkan faktor tertentu seperti cuaca. Perkara yang sama boleh dilihat dalam manusia. Jika seorang manusia dihumban dalam dugaan, tentu watak periangnya boleh berubah sehinggalah satu tahap jiwanya akhirnya berlainan. Begitu juga dengan semut, yang mana pengamalan nenek moyang serangga ini telahpun kukuhkan naluri agar dapat berdikari dengan diri sendiri demi kebajikan koloni masing-masing.

Budaya ini dipercayai bermula apabila semut mula hidup di kawasan kering, dimana kulat tidak dapat hidup secara sendiri tanpa kelembapan yang diperlukan. Dijangka berlaku sejak 30 juta tahun dahulu, pada ketika Bumi mula sejuk menjadikan kawasan-kawasan kering, kulat mula hilang keupayaan untuk hidup secara sendiri. Perubahan iklim sebegini telahpun cetuskan simbiosis antara semut dan kulat. Dan kerjasama dua kehidupan ini telah menghasilkan satu kejutan bagi alam semulajadi.

Penanaman kulat secara zahirnya akan bermula apabila puteri ratu semut tinggalkan sarang untuk tubuhkan koloninya sendiri. Puteri ini akan mengambil secebis daripada stok kulat sarang ibunya untuk dijadikan induk. Dan akhirnya hubungan bersama semut telah membuatkan kulat bergantung kepada serangga ini.

Proses ini sangatlah sama dan lazim seperti jagung yang boleh pupus tanpa manusia. Setengah semut pula mampu jinakkan kulat ini agar dapat halau penyakit dalam keadaan pertumbuhan yang sesuai. Inilah yang dikatakan dengan industri semut secara tersendiri. Dan pengalaman warisan semut mampu mengajar manusia untuk amalkan pertanian pada kadar yang lebih baik lagi.

Semut juga memiliki sejenis bilik rumah hijau seperti manusia. Dalam ruangan ini, semut mampu kekalkan kelembapan yang diperlukan. Kalau terlalu kering, semut akan keluar untuk dapatkan air. Dan mereka akan serap air jika terlalu basah. Jadi, tidak kira jika iklim berubah sekali lagi, kulat masih lagi dapat dihasilkan dalam ruangan-ruangan ini. Semut mampu berikan kulat apa-apa jenis zat yang mirip seperti baja agar dapat elakkan penyakit, perosak dan kemarau.

Maka berdasarkan bukti-bukti yang ditemui ini, manusia tidak boleh secara rakus musnahkan habitat semut. Selama 30 juta tahun (barangkali 60 juta tahun), semut telah menubuhkan industri yang sangat pesat. Terlalu banyak ilmu yang tersembunyi dalam biologi mereka. Sememangnya lebih relevan bagi setiap pengusaha belajar daripada yang lebih berpengalaman.

Dan siapa yang lebih berpengalaman, kalau bukan semut?

Rujukan

[1] https://blogs.scientificamerican.com/observations/humans-feasting-on-grains-for-at-least-100000-years/

[2] https://books.google.co.il/books?id=N5dN_A29v58C&printsec=frontcover&hl=ru&source=gbs_ge_summary_r&cad=0#v=onepage&q&f=false

[3] http://www.news24.com/Green/News/ants-mastered-agriculture-30-million-yrs-before-man-20170413

[4] https://www.washingtonpost.com/news/speaking-of-science/wp/2017/04/11/how-humble-fungus-farming-ants-turned-into-agricultural-titans/


Para Wanita Melayu Dalam Sejarah

Sambil mendengar pembentangan rakan sekelas dari Turki mengenai Syed Shaykh al-Hadi, tiba pula pada slaidnya membicarakan gagasan Syed Shaykh al-Hadi dalam mengangkat wanita dalam masyarakat Melayu terutamanya dari sudut pendidikan. Perbincangan itu akhirnya terbawa kepada isu feminisme dan hak-hak wanita dalam dunia Islam pascakolonial di beberapa negara Muslim majoritinya.

Kemudiannya Prof. Madya Dr. Elmira Akhmetova mencelah berkenaan hak wanita yang diperjuangkan oleh Syed Shaykh al-Hadi wajarlah diangkat oleh kerana pada zaman selepasnya sehinggalah sekarang ini wanita-wanita Melayu mendapat hak-hak yang hampir sama seperti yang dinikmati oleh para lelaki. Peluang pendidikan, peluang pekerjaan, peluang berpolitik, hak bersuara, dan beberapa perkara lain. Sehinggakan jumlah para wanita di universiti sudah mendominasi para lelaki, setiap kelas kita dapat saksikan nisbah lelaki lebih kurang berbanding wanita. Hal ini jika dibandingkan bersama negara Muslim yang lainnya, ada yang tidak dibenarkan bekerja, tidak dibenarkan bersuara pada hadapan para lelaki, malah ada yang tidak dibenarkan mendapat pendidikan yang kondusif sepertimana para lelaki. Emansipasi wanita dalam kalangan kita, sekilas pandangnya, lebih baik berbanding negara Muslim yang lain.

Tambahnya lagi, wanita Melayu Islam lebih santun budi bahasanya jika dibandingkan dengan wanita Muslim di negara lain. Hal ini mengingatkan diri ini pada syarahan beliau pada tahun lepas dalam suatu seminar. Kenyataan beliau tersebar dalam dada akhbar dan tular media sosial. “Wanita Melayu adalah contoh wanita Muslim dalam dunia Muslim”. Kenyataan ini bukanlah daripada mulut orang tempatan tetapi daripada mulut orang luar apabila menyatakan pandangannya terhadap wanita Melayu.

Hal ini membuatkan diri ini termenung dan melayang ke alam fikiran. “Feminisme, wajarkah ia dihangatkan sepertimana di Barat? Apakah orang Melayu melihat para wanita itu serba hina semata? Hanya sebagai objek seks semata pada kacamata lelaki sepertimana dipamerkan pada mulut-mulut orang Barat?”

Hal ini menarik diri ini kepada alam sejarah Alam Melayu itu sendiri. Kita saksikan pengasas kerajaan Patani daripada para wanita, Ratu Hijau dan dua ratu yang lain. Cik Siti Wan Kembang diangkat sebagai orang tersohor pada kaca mata orang Kelantan. Ratu Sima di Jawa menjadi pemerintah Ho-Ling yang dicatatkan oleh para pedagang Arab sebagai ratu yang adil, sehingga menghukum anaknya sendiri atas kerana mengambil pundi emas di jalanan yang tiga tahun terbiarnya. Empat ratu agung Aceh, Ratu Taj al-Alam Safiatuddin, Ratu Nur al-Alam Nakiatuddin, Ratu Zakiatuddin, dan Ratu Kemalat Syah, dibawah nasihat Shaykh Abdul Ra’uf al-Sinkili, menjadi pemerintah Aceh selama 59 tahun selepas Sultan Iskandar Thani pada abad ke-17.

Tidak lupa juga para wanita diangkat menjadi perwira dan pahlawan menentang penjajah kolonial. Laksamana Malahayati selaku admiral kapal mengetuai ratusan kapal laut di Aceh. Cut Nyak Dhien berjuang di samping suaminya, Teuku Cik Ibrahim Lamnga dan kemudiannya Teuku Umar, menentang Kompeni Belanda. Teuku Fakinah bersama Cut Nyak Dhien mengangkat senjata mencabar kewibawaan Belanda. Cut Meutia serikandi yang syahid menentang Kompeni Belanda. Tidak dikirakan lagi pejuang kemerdekaan di Tanah Melayu seperti Shamsiah Fakeh dan Tan Sri Aishah Ghani.

Tokoh emansipasi wanita, Raden Adjeng Kartini, membawakan pembaharuan dalam hak pendidikan bagi wanita di Indonesia. Nyai Khoiriyah, ulama wanita yang berpengaruh dalam Masyumi dan Nahdatul ‘Ulama dan mendirikan madrasah wanita pertama di Darul Ulum Mekah, yang kemudiannya menjadi Madrasah Banat. Wujudlah akhbar khas wanita oleh Roehanna bertajuk “Soenting Melajoe”. Rahmah el-Yunusiyah di samping memperjuang kemerdekaan Indonesia, turut membawakan panji agama dan pendidikan di Sumatera Barat.

Kita lihat sendiri masyarakat Minangkabau yang bersifat matrilineal dalam jurai keturunan. Harta pusaka diwarisi pada wanita Minangkabau atas menjaga kebajikan wanita sewaktu suaminya diperantauan. Tidakkah wanita ini diletakkan setingginya sehingga layak memiliki harta berbanding wanita di Barat.

Jika kita meneliti lagi lebih dalam dalam lembaran sejarah Alam Melayu, terlalu ramailah para wanita yang berdiri seiringan dengan para lelaki, dalam perjuangan langsung mahupun tidak langsung. Sehingga tidak ternampak wanita ini dipandang sebagai kelas kedua dalam masyarakat Melayu. Maka perkara itu bermain dalam kepala diri ini. Benarkah wanita ditindas seteruknya sepertimana berlakunya di Barat sehingga memerlukan gerakan feminisme untuk mengangkat wanita di sini? Tidaklah diri ini berani masuk ke dalam suatu konklusi, namun yang pastinya wanita Melayu dimuliakan sepertimana dididik dalam agama dan sebahagian adat Melayu itu sendiri.

Artikel daripada Pawaka Legendria Untuk halaman sekutu kami, The Anicient Malay Society.


Makhluk Ini Bangkit Semula Selepas 100 Juta Tahun Tidur

Australia terletak lebih kurang 6,500 kilometer dari Myanmar. Tetapi kedua-dua negara ini dulu pernah berkongsi benua yang sama. Gondwana mungkin berbunyi seperti Afrika.

Tetapi inilah benua yang pernah wujud sekitar 550 juta tahun dahulu. Gondwana mula berpisah sekitar 180 juta tahun dahulu.

Tempoh 370 juta tahun ini sangat mencukupi untuk kehidupan terhasil. Salah satu kehidupan tersebut ialah spesis pokok atherosperma moschatum yang biasa tumbuh di Australia.

Walau bagaimanapun, saintis menemui sekuntum bunga valviloculus pleristaminis yang disimpan dalam batu ambar.

Pleristaminis mempunyai perkaitan biologi dengan moschatum.

Tetapi masalahnya, saintis menemui bunga pleristaminis yang dipercayai berusia 100 juta tahun ini di Myanmar (Avery, 2020).

Penemuan ini membuktikan faktor Gondwana yang menghubungkan dunia satu masa dahulu.

Bunga ini sangat halus, dianggarkan dalam 2 mm sahaja. Oleh kerana diawet dalam batu ambar, ia meninggalkan ciri-ciri menarik untuk dikaji.

Penyelidikan ini dibuat pakar-pakar paleontologi daripada Universiti Negeri Oregon. Tetapi bukan setakat ilmu paleontologi yang ditambah. Mereka juga mengukuhkan pengetahuan tentang bidang geologi.

Teknologi sains yang semakin maju membolehkan kajian kompleks sebegini. Bukan bunga ini sahaja yang menjadi saksi pada alam masa lampau. Kerana saintis pernah menemui organisme halus yang sebenarnya masih hidup.

Lebih Halus, Lebih Lama

100 juta tahun ialah suatu tempoh yang sangat lama. Ketika itu Tyrannosaurus Rex belum wujud lagi. Malah spesis Daspletosaurus yang mendahului Tyrannosaurus Rex juga masih belum wujud.

Tetapi inilah zaman kemuncak dinosaur, seperti Argentinosaurus yang berleher panjang (Hecht, 2003). Ketika ini sesuatu berlaku di dasar laut. Dan banyak sampel mikroorganisma halus tert1mbµs atas apa yang berlaku.

Masa berlalu.

Hari demi hari.

Hingga alaf demi alaf, hinggalah 101.5 juta tahun kemudian.

Benua sudah berubah.

Dasar laut berubah.

Semuanya berubah. Tetapi mikroorganisma ini masih hidup, ditemui sepasukan penyelidik yang menyelam enam kilometer ke dasar Laut Pasifik.

Sampai di dasar, mereka menggali 100 meter dalam dan menemui harta karun saintifik.

Tinjauan mendapati kawasan lautan ini kekurangan oksigen dan zat nutrien. Itu tidak menjadi penghalang untuk mikroorganisma ini.

Mereka masih hidup, menongkah masa tanpa jemu. Jika boleh bercakap, entah apa yang akan dikongsi.

Kemandirian mikroorganisma ini menjadi tanya tanya kepada saintis, kerana zon mereka hidup memang tiada kehidupan lain langsung.

Penyelidik ini mengeluarkan mikroorganisma ini dari dasar laut dengan cermat. Pertama sekali, mereka memastikan tiada penc3m4ran akan berlaku.

Jadi keadaan sekeliling disterilkan dulu. Kemudian, mereka mengeluarkan mikroorganisma ini dengan menggunakan sebuah tiub.

Langkah ini diambil untuk menjaminkan mikroorganisma di dalam pasir tidak bercampuran dengan mikroorganisma sekeliling.

Akhir sekali mikroorganisma purba ini dibawa ke makmal untuk kajian. Apa yang mereka dapati agak mengejutkan.

Kerana mikroorganisma ini sedang berhibernasi. Itulah rahsia di sebalik kehidupan mereka yang serba panjang. Hanya apabila diberi nutrien barulah semua kembali aktif (Letzler, 2020).

RUJUKAN:

Avery, D. (2020, Disember 24). ‘New’ species of flower is discovered in a shard of amber in Myanmar 100 million years after it blossomed. Daily Mail Online.

Hecht, J. (2003, Oktober 25). Veggie monsters. NewScientist.

Letzler, R. (2020, Julai 30). Sleeping microbes wake up after 100 million years buried under the seafloor. Live Science.


Bulan Subjek Berita Palsu Surat Khabar

Sepanjang lipatan sejarah, ada saja berita palsu yang menggunakan subjek berbeza-beza. Ada memalsukan kematian figura tertentu atau mengada-adakan cerita tentang negara asing, kononnya bagi menampakkan diri mereka gah. Siapa sangka pada abad ke-19, bulan juga merupakan subjek berita palsu!

Tetapi itulah yang terjadi pada 25 Ogos 1835 hasil penulisan kreatif akhbar New York Sun di Amerika Syarikat. Siri enam artikel yang dinamakan di bawah tajuk “The Great Moon Hoax” ini mendakwa telah menemui bukti wujud hidupan di bulan. Ini berdasarkan pemerhatian yang dibuat Sir John Herschel dari sebuah balai cerap di Capetown, Afrika Selatan.

Antara hidupan yang didakwa wujud di bulan mengikut keterangan rakan Herschel, Dr Anthony Grant ialah unikorn, beaver berkaki dua dan makhluk humanoid berbulu dan boleh terbang. Sementara permukaan bulan pula dikatakan mempunyai kawah-kawah yang besar, kristal-kristal kecubung, sungai-sungai yang mengalir deras dan tumbuhan menghijau.

Menerusi penerbitan enam artikel berkenaan, jualan akhbar New York Sun laris macam pisang goreng panas. Ramai orang terpedaya dengan kisah itu termasuk ahli jawatankuasa sains dari Universiti Yale. Dan itu sesuatu yang gagal disedari mereka, “The Great Moon Hoax” ialah kisah satira dengan para pembaca diberi banyak petunjuk berkenaan hal ini.

Pertama, jurnal yang dipetik sebagai penerbit artikel iaitu The Edinburgh Journal of Science sudah tidak lagi beroperasi bertahun-tahun sebelumnya. Sementara Grant pula hanyalah watak fiksyen. Hanya Herschel sahaja figura sebenar tetapi pemerhatiannya di balai cerap di Capetown tidaklah terlalu gila seperti digambarkan dalam artikel New York Sun itu.

Siri artikel “The Great Moon Hoax” ini dipercayai dikarang oleh seorang wartawan Sun bernama Richard Adams Locke. Dengan alma maternya Universiti Cambridge, pastinya dia masak dengan jurnal-jurnal seperti The Edinburgh Journal of Science.

Ini termasuk artikel-artikel lucu dan pelik seperti artikel Reverend Thomas Dick yang mendakwa bulan mempunyai 4.2 bilion penghuni. Justeru, dengan menghasilkan berita satira sebegini, ia merupakan satu ejekan kepada mereka yang menjaja berita palsu dalam jurnal saintifik.

Tetapi yang paling teruk terkena sudah pasti Herschel. Sebaik saja membaca siri enam artikel “The Great Moon Hoax” itu, beliau sudah tahu ini merupakan cerita satira. Tetapi adakalanya, Herschel merasa kurang senang apabila ditanya sama ada wujud hidupan di bulan seperti didakwa dalam New York Sun.

Pada 16 September 1835, barulah New York Sun mengakui penerbitan enam artikel sebelumnya itu ialah palsu dan hanya bersifat satira. Ia sama sekali tidak menjejaskan jualan akhbar dan terus beroperasi sehingga 1950-an.

Semasa tempoh itu, ia kemudian digabungkan dengan The New York World-Telegram tetapi ia hanya bertahan sehingga 1967. Pada tahun 2002, akhbar New York Sun dilancarkan tetapi ia tiada kena-mengena dengan penerbitan akhbar sebelumnya.

RUJUKAN

History. (2020, 24 Ogos). “The Great Moon Hoax” is published in the “New York Sun”.


Kenapa Jepun Selalu Kena Gempa Bumi?

Jepun mempunyai nilai kesedaran tinggi tentang keselamatan awam. Berabad kerajaan Jepun merakam kejadian gempa bumi dan tsunami. Sampai tahun 684 mereka catat, semata-mata untuk menjaga keselamatan agar setiap generasi ingat. Zaman dulu memang mustahil untuk faham pasal gempa bumi.

Kemajuan teknologi akhirnya mendidik rakyat Jepun bahawa gempa bumi berlaku atas sebab-sebab tertentu. Bukan semata-mata kerana mυrkα Tuhan misalnya. Memahami pemboleh ubah yang menyebabkan gempa bumi bantu kerajaan Jepun bersedia menangani sebelum krisis berlaku.

Minggu lalu, Jepun digegarkan gempa bumi yang membυηυh empat orang (Associated Press, 2022). Angka kemαtian sedikit menampakkan macam gempa kecil. Gempa yang berlaku sebenarnya bermagnitud 7.4 skala Richter, sangat besar sampai dua juta rumah bergelap kerana bekalan elektrik terpυtυs.

Tidak wajar untuk mengkritik kerajaan Jepun, kerana gempa 7.4 SR memang teruk. Lagi 0.6+, memang akan diisytihar “Great Earthquake”. Untuk kategori 7.4 SR, semua orang yang berada dalam lingkungan 250 kilometer daripada titik punca akan rasa gegarannya.

Memahami Punca Di Sebalik Lumrah Alam

Bercakap pasal Jepun, mesti terkenang balik pasal kejadian yang berlaku di Tohoku pada tahun 2011. Siapa sangka krisis nuklear sedahsyat Chernobyl yang terletak di Pripyat, Ukraine, boleh berlaku semula – pada sebuah kuasa ekonomi yang mewarnai Group of Seven. Kos untuk mengurus krisis angkara Fukushima Daiichi mencecah AS$202.5 bilion (Hornyak, 2018).

Tujuh gempa mencecah 7.0 SR berlaku selepas kejadian ini. Bermakna Jepun sentiasa mengalami gempa bumi, disebabkan kedudukan negara yang terletak di sebuah zon dipanggil Ring of Fire atau Girdle of Fire. Dalam bahasa saintifik, bunyinya lebih rasmi (dan tepat) iaitu Circum-Pacific Belt.

Kawasan ini sangat besar sebenarnya, lebih kurang 40,000 kilometer panjang dan 500 kilometer lebar.

Sarjana geologi masih berbelah bahagi tentang kemasukan Semenanjung Antarktika dan Indonesia Barat dalam Ring of Fire. Tetapi yang pasti, Jepun memang ada betul-betul di atas lingkaran ini.

Ia dinamakan sempena aktiviti gunung berapi yang sangat aktif menghamburkan kesannya dalam bentuk gegaran. Setiap kali gunung berapi berpesta, plat tektonik akan bergerak. Apabila plat ini bergerak, maka berlakulah gempa bumi. Penjelasan ini dibiar ringkas untuk pemahaman marhaen.

Apa Kena Mengena Dengan Tsunami Pula

Kita kena faham satu bahagian pada lingkaran geologi ini. Bahagian ini terletak di bawah dasar laut Lautan Pasifik. Sini ada plat tektonik Pasifik dan plat tektonik Laut Filipina. Dua plat ini akan bertembungan antara satu sama lain. Tebing plat-plat ini ibaratkan bergigi antara satu sama lain (Chow, 2016).

Memandangkan Bumi sangat besar, semua pakat lari bertempiaran mencari tempat selamat apabila “gigi plat” bergesel. Bukan setakat mengilu. Memang betul-betul lari.

Gempa Bumi Tohoku 2011 demikian hari bermagnitud 9.0 SR, yang menyebabkan tsunami 40.5 meter tinggi. Puncanya adalah kerana batu di bawah dasar laut tiba-tiba bergerak secara mengejut.

Pergerakan ini berlaku di bahagian laut yang dalam (seperti lima kilometer misalnya). Air yang sangat banyak ibaratkan berkocak sampai menjadi ombak membυηυh.

Atas sebab inilah Jepun senantiasa berwaspada pada “amarah laut”. Rakyat tidak pernah lupa pasal gempa bumi dan tsunami. Ada yang keluar negara kerana tidak tahan dengan masalah gempa bumi dan tsunami (Nana & Iori, 2019).

RUJUKAN:

Associated Press. (2022, Mac 17). Powerful Japan earthquake (ditapiskan) off coast of Fukushima, (ditapiskan) four. The Guardian.

Chow, D. (2016, April 16). Why Do So Many Earthquakes (ditapiskan) Japan? Live Science.

Hornyak, T. (2018, Mac 9). Clearing the Radioactive Rubble Heap That Was Fukushima Daiichi 7 Years On. Scientific American.

Nana, O., & Iori, H. (2019). Silent Exits: (ditapiskan) and Post-3.11 Skilled Migration from Japan to Australia. Social Science Japan Journal. 22 (1): 109-125.


Asal Usul Gelaran Casanova: Bapa Segala Buaya

Hari ini, istilah ‘buaya’ amat terkenal sebagai merujuk kepada seorang lelaki yang memiliki ramai kekasih atau dalam erti kata lain, kaki perempuan. Sebelum istilah ‘buaya’ ini menjadi terkenal di Malaysia, seluruh dunia kebiasaannya menggunakan istilah ‘kasanova’ untuk seorang kaki perempuan.

Tetapi, tahukah anda? Sebenarnya memang wujud seorang lelaki yang bernama Casanova, dan dia dikenali sebagai kaki perempuan yang paling terkenal dalam sejarah.

Tetapi lelaki Venetia itu bukan sekadar seorang kaki perempuan, dia juga merupakan seorang yang pakar dalam bidang ‘scam’, atau penipuan, dia pernah menyamar sebagai seorang tenter4, pakar kimia, perisik dan pendeta gereja. Dia pernah menulis karya berbentuk satira, pernah bertaruh untuk mendapatkan perempuan, dan pernah melarikan diri dari penjara beberapa kali.

Jadi, teruskan membaca untuk mengenali bapa segala ‘kasanova’ ini. Supaya selepas ini tidak ada lagi sesiapa di antara kita baik lelaki mahupun perempuan yang merasa bangga apabila dilabel sebagai ‘buaya’ mahupun ‘kasanova’. Harap jangan ambil hati lah ya. Entah apa apa je gelaran macam tu pun nak bangga.

Dari Pendeta Gereja Hingga Kaki Perempuan

Dilahirkan di Venice pada tahun 1725, Giacomo Casanova adalah pemuda yang sangat bijak, betapa bijaknya dia ini sehingga mampu memasuki Universiti Padua pada usia 12 tahun. Setelah menamatkan pengajian, dia terlibat dalam beberapa perkara tidak senonoh yang akan memperkenalkan namanya di seluruh Eropah.

Berjudi itu satu hal, tetapi dia amat dikenali kerana sikap kaki perempuannya. Sama ada dari kelicikannya, pesona, atau gayanya, setiap wanita yang mengenalinya pasti akan menyukai dia.

Tetapi dikatakan bahawa dia mula menonjolkan keghairahannya terhadap wanita ketika dia memiliki hubungan sulit bukan sahaja dengan seorang gadis berusia 16 tahun, tetapi dengan adik perempuannya yang berusia 14 tahun pada satu masa yang sama.

Sekiranya itu tidak cukup buruk, bertahun-tahun kemudian, Casanova didapati terbaring di atas katil bersama dengan salah seorang daripada dua adik perempuan yang sama, dan anak perempuannya sendiri hingga melahirkan anak, jadi, anak itu cucu dia ke anak dia? Boleh pening kalau fikir masalah sebegini.

Pada waktu itu, Casanova bertugas sebagai pendeta gereja namun ia tidak bertahan lama. Hutang akibat judi menyebabkan dia terpaksa meringkuk di dalam penj4ra, dan setelah terlibat dalam beberapa kesalahan penipuan yang lain di Gereja, dia perlu bermula kembali dari awal. Apa ‘kerjaya’ barunya? Dia menjadi seorang ‘pegawai tenter4’.

“Aku membeli sebilah ped4ng panjang, dan dengan tongkat yang ‘tampan’ di tangan, topi rapi dengan kokade hitam (sejenis riben), dengan potongan rambut pada sisi bersambung misai dan tocang palsu yang panjang, aku bersiar-siar untuk membuat seluruh kota rasa kagum,”

Begitulah kiranya apa yang ditulis Casanova melalui buku memoirnya. Tetapi, oleh kerana dia mendapati kehidupan sebagai seorang tenter4 membosankan dan dia masih ada banyak berhutang wang dari perjudian, Casanova berhenti dari kerjayanya sebagai tenter4.

Setelah berusia 21 tahun, Casanova menjadi seorang pemain biola. Kemudian, dia menarik perhatian seorang senator yang berada di tempat dan waktu yang tepat untuk menyelamatkan kehidupannya yang mengundang Casanova ke rumahnya lalu menjadi penaungnya.

Tetapi Casanova menghadapi masalah lagi kerana penipuannya terbongkar. Dia melarikan diri dari Venice, menuju ke Parma, jatuh cinta, dan hatinya dipatahkan. Dia melakukan penjelajahan besar dan menggoda puluhan wanita di merata tempat. Dia menyertai gerakan Freemason, menjadi penulis drama, dan akhirnya, pada tahun 1753, dia kembali ke Venice.

Dan sebenarnya ini baru saja permulaan aktiviti penipuannya.

Skandal murahannya dengan pelbagai golongan wanita baik dari wanita yang telah berkahwin hingga biarawati hingga ke anak dara, masalah perjudiannya, hubungannya dengan Freemason, semua itu telah menghantui kehidupannya. Pada usia 30 tahun, Casanova telah ditangkap oleh pihak berkuasa Venice, menurut pihak berkuasa, dia didakwa atas kesalahan menimbulkan ketegangan di kalangan orang awam yang bertentangan dengan kesucian agama.

Dia dikurung di sebuah sel penjara dikenali sebagai “The Leads”. Casanova menjalani hukuman di sana selama lima tahun.

Sel penjara itu digelar sedemikian kerana plat plumbum yang menutupi bumbungnya dianggap sebagai tidak mungkin boleh ditembusi untuk melarikan diri. Ruangan dalamnya hampir gelap gelita, dan dengan siling yang rendah, Casanova bahkan tidak mampu berdiri tegak, ia terletak di tingkat atas (lima) Istana Doge.

Seperti penjara-penjara lain, penjara itu dikawal dengan ketat. Melarikan diri nampaknya mustahil.  Melarikan diri tanpa disedari pengawal melalui bumbung bangunan paling terkenal di Venice … atau tidak didengar ketika sedang berjalan di atas jubin plumbum? Lagi lah mustahil.

Casanova kekal di “The Leads” selama 13 bulan. Penaungnya, Count Bragadin, akhirnya meyakinkan para pengawal untuk memindahkannya. Tetapi Casanova kecewa dan patah hati.

Kenapa?  Kerana dia hanya tinggal selangkah saja lagi untuk berjaya melarikan diri. Pada suatu hari, ketika bersiar-siar selepas dia dibenarkan untuk bersenam di loteng penjara, dia menemui kepingan marmar hitam dan sebatang besi.

Dia mengasah batang palang itu hingga terbentuk menjadi batang besi yang tajam menggunakan marmar dan kemudian mula menggali lantai di sebalik papan kayu di bawah tempat tidurnya.

Dia sedar selnya berada tepat di atas bilik Inquistor (pemeriksa), ini satu lagi masalah yang akan dia hadapi setelah dia melarikan diri. Tetapi dia tidak mungkin akan mendapat peluang sebegini lagi.

Dengan tidak semena-mena, hanya tinggal tiga hari saja lagi sebelum dia merancang untuk melarikan diri, tiba-tiba dia dipindahkan ke sel yang baru, lebih besar, dan lebih cerah. Tetapi dia tidak kecewa lama-lama, dia tidak putus asa. Sudah tiba masanya untuk Pelan B.

Melarikan Diri Dari Penjara

Seorang paderi tinggal di sebuah sel tepat di atas Casanova. Paderi itu suka membaca, dan pengawal penjara tidak kisah jika kedua banduan yang berpendidikan itu saling bertukar buku. Casanova menulis nota, menggunakan jus murberi sebagai dakwat, dan memasukkan nota di dalam tulang belakang buku.

Kedua-duanya mula menulis bersilih ganti. Casanova memberitahu paderi bahawa dia merancang untuk melarikan diri dan memerlukan pertolongannya. Apa yang harus dia lakukan adalah menebuk siling dan masuk ke sel Casanova. Kemudian Casanova akan mendorong mereka berdua keluar.

Paderi bernama Balbi itu bersetuju. Casanova memberikan dia paku yang dibuat sendiri, ia disembunyikan di dalam senaskah Bible, yang ditampal di bawah sepiring besar pasta. Setelah berminggu-minggu bekerja, paderi tersebut berjaya membuka lubang untuk menerobos.

Tetapi Casanova berhadapan dengan masalah baru. Casanova telah menerima teman sebilik yang baru…. tetapi dia adalah perisik untuk Majlis Istana Doge, itulah yang lelaki itu terus beritahu kepada Casanova. Maka, dengan pengalamannya sebagai pakar penipuan, Casanova memanfaatkan ketaksuban rakan barunya itu terhadap pegangan agamanya.

Casanova mula bercerita tentang satu petunjuk dari mimpinya, Casanova memberitahu lelaki itu, bahawa Malaikat akan datang membebaskannya dari penjara. Apabila mereka berdua mendengar si paderi sedang menggali, Casanova meyakinkan dia bahawa itu adalah Malaikat. Ya, lelaki itu mempercayainya.

Sel Balbi berada tepat di bawah bumbung istana, jadi mereka berdua akan naik dan berjalan di atas plat plumbum, dengan menggunakan baju, selimut, dan juga pembalut tilamnya yang telah dipotong dan diikat oleh Casanova untuk membuat “tali” bagi mengangkat diri mereka ke atas bumbung. Tetapi terlalu tinggi dan sangat jauh untuk melompat keluar dari pagar. Casanova ke sana ke mari mencari sebarang perkakas atau idea. Tetapi tiada.

Akhirnya, setelah satu jam termenung, dia melihat tingkap atap berukuran dua pertiga menuruni lereng bumbung. Dengan menggunakan pencungkil, dia membuka jeriji di jendela itu, dan setelah percubaan berbahaya yang menyebabkan Casanova sendiri hampir terbvnuh kerana tergelincir di atas bumbung, dia berjaya membawa dirinya dan paderi itu masuk.

Setelah berehat, pasangan itu memecahkan kunci, memasuki koridor istana, dan berjalan keluar.  Mereka melarikan diri menggunakan gondola ketika matahari terbit.

“Oleh itu, apa namanya yang Tuhan berikan kepada aku segala yang aku perlukan untuk melarikan diri dengan ajaib sekali jika bukan keajaiban? Aku mengakui bahawa aku bangga dengannya.”

Penipuan Casanova Yang Lain

Dengan begitu banyaknya kes yang menyebabkan dia selalu ditangkap dan dipenjarakan, Casanova tidak menganggapnya sebagai satu petanda bahawa dia harus bertaubat dan meninggalkan permainannya dan berubah dengan melakukan sesuatu yang lebih tenang.

Sebaliknya, dia melarikan diri ke Paris dan berpura-pura menjadi pakar kimia. Setiap patrician (golongan bangsawan/aristokrat Eropah) mahukan Casanova. Dia memberitahu mereka bahawa dia berusia 300 tahun, dan dia boleh membuat berlian dari apa saja bahan.

Dia menarik perhatian seorang Count yang telah melihat dan menyedari siapa Casanova sebenarnya. Dia membuat keputusan berdasarkan kemampuan Casanova yang manis berbicara dengan muka selambanya di mana Casanova kemudian dijadikan seorang perisik yang handal.

Salah satu misinya adalah menjual bon negara di Amsterdam. Akhirnya Casanova menjadi seorang yang kaya raya, tetapi hanya sementara, dia kemudian kehilangan kekayaannya, kebanyakannya berpunca daripada sikap boros yang suka membelanjakannya untuk kekasih-kekasihnya. Di antara hutangnya dan mvsuh-mvsuhnya yang ramai, dia kembali menjadi pelarian sekali lagi.

Pada tahun 1760, tanpa satu sen wang di dalam saku, aktiviti penipuan Casanova menjadi lebih liar.  Dia membentuk identiti baru untuk dirinya sendiri: Dia sekarang adalah “Chevalier de Seingalt.” Dia melakukan pelbagai lagi penipuan di sekitar Eropah.

Casanova pernah kembali ke Paris dan meyakinkan seorang wanita bangsawan bahawa dia berkeupayaan memberikan wanita itu seorang pemuda, dengan menggunakan kaedah ghaib jika dia membayarnya jumlah wang yang cukup.

Dia juga pernah mengembara ke England dengan menipu yang dia akan menghadap Raja George III. Dia bertemu dengan Catherine the Great, cuba menjual idea penipuan loteri Rusia. Dia bertaruh dengan seorang kolonel di Warsaw untuk merebut seorang pelakon Itali.

Pada tahun 1774, setelah 18 tahun hidup dalam pengasingan, Casanova memenangi hak untuk kembali ke Venice. Lebih kurang sembilan tahun kemudian, dia menulis karya satira yang mengutuk para bangsawan Venetia yang mengakibatkan dia diasingkan sekali lagi.

Pada tahun-tahun terakhirnya, Casanova mula memperlahankan pergerakannya (sedikit), dia menjadi pustakawan untuk Count Joseph Karl von Waldstein di Bohemia, jawatan yang Casanova dapati sangat sepi lagi membosankan sehingga dia dianggap m4ti kerana membvnuh diri. Dia menentang godaan untuk melakukan aktiviti ‘scam’ sekali lagi, itu pun kerana dia sedang sibuk menulis catatan memoir kehidupannya.

Venice kemudian ditaklvk oleh Napoleon Bonaparte pada tahun 1797. Dan Giacomo Casanova meninggal dunia pada tahun berikutnya. Dia berusia 73 tahun ketika kematiannya. Baiklah, dia pun sudah tiada, persoalannya, kalau perempuan jadi kaki lelaki, kita nak panggil dia apa? Takkan lelaki saja yang kena kot?

RUJUKAN:

Summers, Judith. (2006). Casanova’s Women: The Great Seducer and the Women He Loved. Bloomsbury USA.


Warga Maya China Dedah Dan Malukan Orang Melanggar Kuarantin

Semua sedia maklum dengan Perintah Kawalan Pergerakan (PKP) yang dikuatkuasakan di seluruh negara bermula 18 Mac lepas hingga 31 Mac ini, pergerakan rakyat dihadkan kecuali untuk membeli makanan, bekerja (bagi sektor penting dan kritikal) atau ke hospital/klinik.

Malangnya, masih ramai yang mengganggap tempoh ini sebagai tempoh bersuka-ria dan merayap tak tentu hala sehingga ditegur pihak berkuasa. Dan ada pula yang mengambil keputusan melawan dan memperlekeh langkah PKP ini.

Justeru, tidak hairanlah jika anda membaca akhbar hari ini, anda disajikan dengan kisah-kisah ini:

Sikap sesetengah ‘lembu’ ini bukan saja mengundang kemarahan rakyat tetapi juga keresahan DYMM Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Perdana Menteri, Tan Sri Muhyiddin Yassin kerana matlamat memotong kenaikan kes Covid-19 dipandang sepi oleh golongan ini.

‘Lembu-lembu’ ini bernasib baik kerana identiti mereka tidak dikesan dan didedahkan secara terbuka oleh orang ramai di laman media sosial. Tetapi bayangkan jika ‘lembu-lembu’ ini cuba ulangi perangai sama di China? Dimalukan habis-habisan dan tanpa henti.

Ini berlaku kepada seorang wanita China-Australia yang memilih berjoging tanpa mengenakan topeng muka. Video wanita itu bertengkar dengan seorang pegawai keselamatan di Beijing tular di internet sekaligus mengundang kemarahan ramai.

Wanita yang hanya dikenali dengan nama keluarga Liang tidak menyangka reaksi warga maya amat dahsyat. Warga maya segera mendedahkan semua butiran kehidupannya secara terbuka. Kecaman jangan cakaplah, tak henti-henti.

Akibatnya, syarikat farmasi Bayer China memutuskan memecat wanita itu atas alasan gagal mematuhi peraturan kerajaan yang ditetapkan. Selain itu, Liang juga diarah keluar dari China atas arahan kerajaan wilayah Beijing tanpa menyatakan tempoh yang diberi untuknya keluar.

Sementara itu, akhbar Nanguo Morning Post melaporkan seorang penjual buah di Wuhan bakal dibicarakan di mahkamah atas dakwaan melanggar perintah kuarantin kerajaan selepas kembali ke kediamannya di Laibin City sempena Tahun Baru Cina.

Lelaki yang hanya dikenali dengan nama samaran Wei Zhan dimalukan habis-habisan di internet dengan jirannya memanggil dia sebagai raja r4cun. Ini berikutan tindakannya yang keluar dari Wuhan dan tidak memberitahu keberadaannya kepada pihak berkuasa.

Zhan kemudiannya disahkan positif Covid-19 dan menerima rawatan yang diperlukan. Di sebalik itu, dia juga bakal berdepan tindakan undang-undang kerana melanggar perintah kuarantin.

Semasa ditemubual akhbar berkenaan, dia mengakui komen-komen negatif ini memberi kesan buruk kepada keluarganya termasuk anak perempuannya yang bersekolah rendah. Walaupun anaknya memberitahu Zhan bahawa dia tidak menyalahkannya, dia merasakan seolah-olah dia telah mengecewakan anaknya itu.

Menurut Prof You Wei dari  East China University of Political Science and Law, apa yang dilakukan oleh warga maya China ini boleh memberi kesan buruk kepada orang yang dituduh melakukan kesalahan termasuk diskriminasi dan kemurungan.

Tambah beliau lagi, pihak berkuasa dan media arus perdana harus mengetuai usaha mengemudi pendapat orang awam dalam membicarakan kes-kes sebegini dan melindungi privasi mereka yang terlibat.

Walaupun hujah beliau difahami tetapi percayalah, apa yang berlaku ialah respon rakyat terhadap kelompok minoriti yang memandang sepi usaha kerajaan membanteras wabak Covid-19. Kelompok ini bukan sekadar memandang enteng bahaya wabak berkenaan malah dilihat mencabar usaha pihak berkuasa menghentikan penularan Covid-19.

Justeru, nasihat saya kepada ‘lembu-lembu’ di luar sana. Bersyukurlah kerana identiti anda tidak dibocorkan. Bersyukurlah anda tidak dimalukan berbakul-bakul sehingga memalukan keluarga dan kenalan anda.

Ubahlah sikap untuk baki hari-hari penguatkuasaan PKP seterusnya. PKP dibuat untuk menghentikan trend penularan Covid-19. PKP bukannya dibuat secara semberono dan demi keselamatan rakyat amnya.

Enggan berubah, bersedialah dis3rang t3ntera-t3ntera bawang negara di laman media sosial bak tsunami!

RUJUKAN:

Yan, Alice. (2020). Covid-19: Chinese web vigilantes name and shame people for breaking quarantine. The Star. https://www.thestar.com.my/tech/tech-news/2020/03/21/chinese-web-vigilantes-name-and-shame-people-for-breaking-covid-19-quarantine


Dunia Kekurangan Pasir Untuk Bebuli Kaca Vaksin?!

Dunia sedang berdepan isu kekurangan pasir dengan hanya kurang daripada 1,000 lombong pasir dan batu kerikil masih beroperasi di Amerika Syarikat. Sekiranya keadaan ini berterusan, ia bakal mengundang isu kekurangan bebuli kaca, satu komponen penting untuk vaksin Covid-19.

Selepas air, pasir merupakan bahan mentah yang paling banyak digunakan oleh pelbagai industri di seluruh dunia. Antara barang yang dihasilkan daripada pasir ialah konkrit, asfalt, gelas dan silikon mikrocip. Industri pembinaan sahaja menggunakan 50 tan pasir setahun dan permintaan dijangka meningkat antara tahun ini hingga tahun depan berikutan permintaan lebih banyak bebuli kaca untuk vaksin Covid-19.

Tetapi pasir bukan satu-satunya bahan mentah yang berdepan kekurangan sumber. Pemain-pemain industri turut berdepan isu kekurangan bahan batu kerikil dan batu hancur diperlukan untuk aktiviti pembangunan dan pembuatan peralatan elektronik yang memerlukan skrin seperti telefon pintar dan komputer riba.

Bagi saintis Pascal Peduzzi dari Program Alam Sekitar Pertubuhan Bangsa Bersatu (UNEP), isu kekurangan sumber ini bukan sesuatu yang mengejutkan. Ini kerana pemain-pemain industri ini merasakan bahan-bahan ini akan sentiasa wujud dan tidak pernah bahan-bahan ini akan habis pada akhirnya. Peduzzi menambah pemain-pemain industri harus mencari alternatif atau dunia akan berdepan isu bukan saja kekurangan sumber tetapi juga masalah perancangan tanah.

Mengikut laporan UNEP, 40-50 bilion tan pasir digunakan untuk sektor pembinaan setiap tahun. Bagi menggantikan pasir yang diambil, ia memerlukan semua sungai di bumi untuk menggantikannya selama dua tahun. Dan permintaan dijangka akan terus bertambah berikutan proses urbanisasi, pertambahan penduduk dan trend pembangunan infrastruktur.

Walaupun gurun merangkumi satu pertiga daripada keseluruhan bumi, ia tidak boleh digunakan untuk tujuan perindustrian. Ini kerana ia terlalu halus dan bulat untuk digunakan sebagai bahan utama pembinaan. Ini memaksa perlombongan pasir dibuat di kawasan-kawasan yang mudah terjejas seperti sungai dan pesisir pantai di negara-negara tertentu seperti China dan India.

Perlombongan pasir sudah memberi kesan besar kepada ekosistem setempat. Dan pelbagai badan antarabangsa memberi amaran sekiranya keadaan ini berterusan, ia bakal mengundang musibah alam sekitar dan menggagalkan usaha mencapai kelestarian alam.

Bagi pengeluar-pengeluar vaksin, kekurangan pasir untuk menghasilkan bebuli kaca vaksin sememangnya dibimbangkan. Ini kerana tahun 2021 merupakan tahun di mana aktiviti vaksinasi dijalankan secara besar-besaran di seluruh dunia. Walaupun vaksin boleh dimaksudkan untuk bebuli kaca 10 dos, pengeluar-pengeluar vaksin masih memerlukan ratusan juta bebuli kaca untuk aktiviti vaksinasi.

Hanya tiga syarikat iaitu Corning, Schott dan Nipro Pharma Corporation yang menghasilkan bebuli kaca dan picagari. Untuk membina kilang baru memerlukan kos yang tinggi dan pengeluar-pengeluar harus bersaing dengan syarikat-syarikat pembinaan untuk mendapatkan pasir diperlukan untuk dua produk tersebut.

Dengan situasi pandemik Covid-19 masih belum berakhir, ketiga-tiga syarikat memilih bergabung tenaga bagi memenuhi permintaan. Bagi mereka, sebarang bentuk persaingan diketepikan bagi memastikan permintaan bebuli kaca vaksin dapat dipenuhi. Misalnya, Janssen, salah satu divisyen Johnson & Johnson sudah menempah 250 juta bebuli kaca dan sedang mempertimbang mendapatkan lagi 200 juta bebuli kaca.

RUJUKAN:

Avery, D. (2021). The world is running out of sand: Shortage could mean there won’t be enough to make glass vials for COVID vaccines. Daily Mail.